Diari Oficial de la Generalitat Valenciana


Sumari del DOGV 6573, del 26-07-2011 (2011/8239)

RESOLUCIÓ de l'11 de juliol de 2011, del director general de Justícia de la Conselleria de Justícia i Benestar Social, per la qual es resol inscriure els nous estatuts de l'I·lustre Col·legi Oficial de Metges d'Alacant i es disposa la seua publicació en el Diari Oficial de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6573

Data del DOGV
:   26-07-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/8239


Data del document
:   11-07-2011

Organisme emissor
:   Conselleria de Justícia i Benestar Social

Tipus de document
:   Resolució

Descriptors 

:   * Alacant
    * col·legi professional
    * legislació
    * metge
    * reglament intern

RESOLUCIÓ de l'11 de juliol de 2011, del director general de Justícia de la Conselleria de Justícia i Benestar Social, per la qual es resol inscriure els nous estatuts de l'I·lustre Col·legi Oficial de Metges d'Alacant i es disposa la seua publicació en el Diari Oficial de la Comunitat Valenciana.  
  
 [2011/8239]  
Vist l'expedient de modificació estatutària instruït a instància de l'Il·lustre Col·legi Oficial de Metges d'Alacant, inscrit amb el número 23 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció dels nous Estatuts al dit Registre, atenent als següents   
  
Fets  
  
Primer  
Francisco Bellvert Ortiz, en qualitat de secretari general de l'Il·lustre Col·legi Oficial de Metges d'Alacant, va presentar, en data 20 d'abril de 2011, sol·licitud d'inscripció dels nous Estatuts al Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon  
Amb data 12 de maig de 2011 es van formular, pel Servei d'Entitats Jurídiques, observacions prèvies al control de legalitat dels Estatuts.  
  
  
Tercer  
Amb data 20 de juny de 2011 va tindre entrada, al Registre de la Conselleria de Justícia i Administracions Públiques, un escrit de l'Il·lustre Col·legi Oficial de Metges d'Alacant, en resposta a l'esmentat ofici de 12 de maig de 2011, en que s'adjuntaven els Estatuts una vegada esmenats els errors. Al dit escrit s'acompanyava el certificat del secretari del Col·legi, amb el vistiplau del president, que en sessió celebrada per l'Assemblea General, de 31 de març de 2011, es va acordar la modificació dels Estatuts col·legials, segons text que s'acompanya.   
  
  
Quart  
Els nous Estatuts, amb les modificacions procedents en exercici del control de legalitat, figuren com a annex a la present Resolució, i es dóna ací per reproduït.   
  
Fonaments de dret  
  
Primer  
Els nous Estatuts respecten totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
No obstant això, en exercici del control de legalitat previst en l'article 11, de l'esmentada Llei 6/1997, de 4 de desembre, i en els articles 21 i 28 del Decret 4/2002, de 8 de gener, i atribuït a la Direcció General de Justícia, resulta necessari procedir en el text dels Estatuts, en l'article 13, apartat k), a la supressió del terme "Valenciana" que acompanya al de Generalitat, per ser la denominació correcta adoptada després de la redacció donada a l'Estatut d'Autonomia de la Comunitat Valenciana per la Llei Orgànica 1/2006, de 10 d'abril, de Reforma de la Llei Orgànica 5/1982, de l'1 de juliol.  
  
Segon  
L'Il·lustre Col·legi Oficial de Metges d'Alacant ha aprovat la redacció estatutària definitiva per l'Assemblea General.  
  
  
  
Tercer  
L'expedient ha estat tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia i Benestar Social, competent per així disposar-ho l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 75/2011, de 24 de juny, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
Vistos l'article 36 de la Constitució Espanyola i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i la resta de disposicions complementàries de pertinent aplicació, es dicta la següent resolució  
1. Inscriure els nous estatuts de l'Il·lustre Col·legi Oficial de Metges d'Alacant al Registre de Col·legis Professionals i de Consells Valencians de Col·legis Professionals de la Comunitat Valenciana, amb els canvis de redacció indicats en el fonament de dret primer.  
  
2. Publicar la present resolució en el Diari Oficial de la Comunitat Valenciana.  
Contra la present Resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i amb els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.  
  
València, 11 de juliol de 2011.- El director general de Justícia: Julián Ángel González Sánchez.  
  
  
E S T A T U T S  
  
TÍTOL PRELIMINAR  
  
Disposicions generals  
  
Article 1   
El Col·legi de Metges d'Alacant és una corporació de dret públic de caràcter professional, emparada en la Constitució, i en la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, que gaudeix de personalitat jurídica pròpia i plena capacitat d'obrar per al compliment dels seus fins.  
  
Article 2  
Al Col·legi de Metges s'incorporaran obligatòriament els qui es troben en possessió del títol de Llicenciat en Medicina o del títol de Llicenciat en Medicina i Cirurgia i desitgen exercir la seua professió en qualsevol de les seues modalitats, bé de forma independent o bé al servei de les administracions públiques o de qualssevol altres entitats públiques o privades, en els termes en què així estiga disposat mitjançant una llei estatal.  
Voluntàriament podran sol·licitar la seua col·legiació, com a no exercents, els que amb títol professional de metge no exercisquen la professió.  
  
Article 3   
L'Il·lustre Col·legi Oficial de Metges d'Alacant té jurisdicció dins dels límits constituïts pel territori de la província d'Alacant, amb seu a la ciutat d'Alacant, avinguda de Dénia, 47 A, 03244 Alacant.  
Amb l'objecte d'aconseguir el millor compliment dels fins col·legials, el territori provincial quedarà estructurat en demarcacions comarcals, el nombre de les quals, límits i seus regulen els presents Estatuts.  
  
Article 4  
Els preceptes d'aquest Estatut s'interpretaran segons el sentit propi de les seues paraules, atenent fonamentalment el seu esperit i finalitat i el significat que resultara més coincident amb les disposicions de la Llei Valenciana de Consells i Col·legis Professionals de la Comunitat Valenciana i amb els Estatuts de l'Organització Mèdica Col·legial.  
En l'àmbit d'aquest Il·lustre Col·legi, competeix al Ple de la Junta Directiva, d'ofici o a instància de persona interessada, la interpretació de les normes del present Estatut, quan en la seua aplicació s'hagueren suscitat dubtes raonables.  
  
Article 5   
L'emblema de l'Il·lustre Col·legi Oficial de Metges de la província d'Alacant serà:  
Escut coronat de la província d'Alacant orlat, per la seua banda esquerra, d'una palma, i per la dreta, d'una branca de llorer, que es creuen a la seua part inferior. Sobre aquestes orles, i envaint part de l'escut, a l'esquerra, llibre obert que representa el jurament hipocràtic, i a la dreta bastó amb nucs i serp.  
L'escut col·legial s'emprarà en tota la correspondència, segells, insígnies, diplomes, i la resta de documentació oficial d'aquesta corporació.  
  
Article 6   
1. Sense perjudici de les funcions que corresponguen al Consell de Col·legis Mèdics Valencians, el Col·legi de Metges d'Alacant es relacionarà en tot al que es referix als aspectes institucionals i corporatius amb la Conselleria de Justícia i Administracions Públiques del Consell i, en tot el que afecta els continguts de la professió, amb la Conselleria de Sanitat.  
2. El president i el vicepresident del Col·legi de Metges d'Alacant tindran la condició d'autoritat en l'àmbit corporatiu i en l'exercici de les funcions que li estan encomanades.  
3. El Col·legi de Metges d'Alacant tindrà el tractament d'il·lustre i el seu president d'il·lustríssim.  
  
Article 7  
Són fins fonamentals del Col·legi de Metges d'Alacant:  
1. L'ordenació de la professió, dins del marc legal específic, en l'àmbit de la seua competència, en benefici tant de la societat a què serveixen com dels interessos generals que els són propis.  
2. La defensa dels interessos professionals dels col·legiats i la representació institucional exclusiva de la professió.  
3. Vigilar l'exercici de la professió, facilitant el coneixement i compliment de qualsevol tipus de disposicions legals que l'afecten, fer complir els principis deontològics i eticosocials de la professió mèdica, la seua dignitat i el seu prestigi.  
4. Vetlar per l'adequat nivell de qualitat de les prestacions professionals dels col·legiats; per a això es promourà la formació i perfeccionament d'aquests.  
5. La promoció, per tots els mitjans al seu abast, de la constant millora dels nivells científic, econòmic i social dels col·legiats.  
6. La col·laboració amb els poders públics en la consecució del dret a la protecció de la salut i la més eficient, justa i equitativa regulació de l'assistència sanitària i de l'exercici de la Medicina.  
7. La prestació de serveis als ciutadans en el marc de la professió mèdica.  
8. La protecció dels interessos dels consumidors i usuaris dels serveis professionals prestats pels col·legiats.  
  
Article 8   
Per al compliment dels seus fins essencials, corresponen específicament al Col·legi Oficial de Metges d'Alacant les funcions següents:  
  
a) Assumir la representació i defensa de la professió mèdica i dels metges de la província davant de l'Administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.  
b) Examinar i denunciar les qüestions relacionades amb l'intrusisme de la professió i exercir les accions que les lleis establisquen per a evitar-lo, sense perjuí de les actuacions d'inspecció i sanció a què està obligada l'Administració.  
c) Portar el cens de professionals i el registre de títols, amb quantes dades de tot tipus s'estimen necessaris per a una millor informació i elaborar les estadístiques que es consideren convenients per a la realització d'estudis, projectes i propostes relacionades amb l'exercici de la medicina.  
d) Ordenar l'activitat professional dels col·legiats, vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis.  
e) Exercir la potestat disciplinària en l'orde professional i col·legial per a sancionar els actes dels col·legiats que practiquen una competència deslleial, en l'àmbit professional amb la resta dels col·legiats, cometen infracció deontològica o abusen de la seua posició professional enfront dels pacients.  
f) Exercir totes les funcions que els siguen que encomanades per les administracions públiques i col·laborar amb aquestes, mitjançant la realització d'estudis i informes.  
g) Cooperar en la formulació de la política sanitària i dels plans assistencials i en la seua execució, i participar en totes les qüestions que afecten o es relacionen amb la promoció de la salut i l'assistència sanitària.  
h) Participar en els òrgans consultius de l'Administració en matèria sanitària, quan aquella ho requerisca o així ho establisquen les disposicions aplicables.  
i) Organitzar cursos de formació o perfeccionament per als col·legiats, activitats i serveis comuns de caràcter professional, cultural, assistencial, de previsió i altres que siguen d'interés per als col·legiats.  
  
j) Vetlar pels drets i interessos sanitaris de la població i pel dret a la protecció de la salut dels ciutadans i el dret a la informació i lliure elecció d'assistència pels pacients, als efectes de la qual el Col·legi promourà els estudis i actuacions que crega oportuns.  
  
k) Col·laborar amb les universitats en l'elaboració dels plans d'estudi i preparar la informació necessària per a facilitar l'accés a la vida professional dels nous col·legiats.  
l) Aprovar els seus pressupostos, així com regular i fixar les quotes dels col·legiats.  
m) Facilitar als tribunals la relació de col·legiats que per la seua preparació i experiència professional pogueren ser requerits per a intervindre com a pèrits en assumptes judicials o proposar-los a instància de l'autoritat judicial.  
n) Aprovar els seus Estatuts i reglaments de règim interior.  
o) Emetre els informes preceptius sobre els projectes de normes del Consell que afecten la seua professió.  
p) Emetre informes o dictàmens mèdics a petició de qualsevol ciutadà, quan s'haja organitzat el corresponent servei.  
q) Subscriure tot tipus d'acords i establir relacions de cooperació amb entitats públiques i privades, sempre que redunden en benefici general de la professió.  
r) Intervindre en els procediments d'arbitratge, en aquells conflictes que per motius professionals se susciten entre col·legiats o en què el Col·legi siga designat per a administrar l'arbitratge, d'acord amb la Llei 60/2003, de 23 de desembre, d'Arbitratge.  
s) Atendre les sol·licituds d'informació sobre els col·legiats i sobre les sancions fermes imposades a aquests.  
t) Atendre les queixes o reclamacions formulades pels col·legiats, així com les que formulen els consumidors o usuaris i les associacions i organitzacions de consumidors i usuaris, en els termes que preveu la legislació vigent, i preveure la seua tramitació per via telemàtica.  
  
u) Proveir els mitjans necessaris per a la prestació del servei telemàtic de Finestreta Única, a tots els efectes previstos en les disposicions legals aplicables.  
v) Totes les funcions que redunden en benefici de la protecció dels interessos dels consumidors i usuaris dels serveis professionals dels col·legiats.  
w) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.  
  
  
TÍTOL PRIMER  
 Dels òrgans col·legials  
  
CAPÍTOL PRIMER  
 Dels òrgans de govern  
  
Secció primera  
L'Assemblea General  
  
Article 9  
L'Assemblea General de col·legiats constitueix l'òrgan suprem de la representació col·legial, i a aquesta haurà de donar compte la Junta Directiva de la seua actuació. Estarà constituïda per la totalitat dels col·legiats.  
  
Article 10  
L'Assemblea General es reunirà amb caràcter ordinari per a l'aprovació dels pressupostos anuals en l'últim trimestre de l'any, i per a la liquidació dels comptes de l'exercici anterior en el primer quadrimestre.  
Es reunirà amb caràcter extraordinari per iniciativa del president, acord del Ple de la Junta Directiva o a petició del 25 per 100, com a mínim, dels col·legiats; per mitjà d'un escrit dirigit a la Junta Directiva.  
Les convocatòries hauran de ser cursades pel Ple de la Junta Directiva amb una antelació mínima de deu dies, llevat dels casos de justificada urgència. Els col·legiats podran ser convocats per via electrònica a través de la finestreta única col·legial.  
  
Article 11  
Les reunions de l'Assemblea es desenrotllaran de conformitat a un orde del dia, prèviament confeccionat pel Ple de la Junta Directiva, i remés amb la convocatòria.  
El president del Col·legi presidirà les sessions de l'Assemblea i procurarà guardar el degut orde en les intervencions que es produïsquen, i estarà facultat per a atorgar i retirar l'ús de la paraula als components de l'Assemblea.  
De les reunions s'estendrà acta pel secretari general del Col·legi, en què es faran constar, succintament, les intervencions hagudes durant el transcurs d'aquesta, i reflectirà els acords adoptats amb la màxima fidelitat possible. L'acta serà subscrita pel president i secretari general del Col·legi i, sense perjuí d'una major publicitat, es remetrà un extracte d'aquesta a tots els col·legiats.  
A l'orde del dia podrà addicionar-se qualsevol punt d'interés, quan ho sol·liciten almenys el cinc per cent dels col·legiats, per mitjà d'un escrit dirigit a la Secretaria del Col·legi, com a mínim vuit dies abans de la celebració de l'Assemblea.  
  
Article 12  
Els acords de l'assemblea seran vàlids quan s'adopten per majoria simple de vots dels presents, i, llevat que en aquests es disposara una altra cosa, produiran efectes des de la data en què es dicten.  
No obstant el que disposa el paràgraf anterior, requeriran la majoria absoluta de vots de l'Assemblea els acords que pretenguen modificar o derogar les disposicions dels presents Estatuts.  
  
Article 13  
L'Assemblea General té la competència exclusiva per a l'adopció dels acords següents:  
a) Aprovació i reforma del projecte dels Estatuts particulars d'aquest Il·lustre Col·legi.  
b) Aprovació dels pressupostos anuals d'ingressos i despeses, el projecte dels quals present la Junta Directiva.  
c) Aprovació del balanç i liquidació pressupostària, tancats al 31 de desembre de cada any.  
d) Aprovació del compte general de tresoreria.  
e) Habilitar suplement de crèdit, a proposta del Ple de la Junta Directiva.  
f) Aprovar les quotes d'incorporació i les quotes ordinàries i extraordinàries que han de satisfer els col·legiats, així com les reduccions i bonificacions, si fa al cas.  
g) Aprovar els drets econòmics que, en virtut de la seua obligatòria inscripció en el registre col·legial, han de satisfer les societats professionals.  
h) Ratificar a la presidència del Col·legi al vicepresident, quan aquella quede vacant.  
i) Reprovació de la Junta Directiva o de qualsevol dels seus membres.  
j) Concessió del títol de col·legiat provincial d'honor.  
k) La fusió, segregació i dissolució del Col·legi; sense perjudici de la competència de la Generalitat.  
l) L'adquisició, alienació, gravamen i la resta d'actes jurídics de disposició sobre béns immobles de la corporació.  
m) El Ple de la Junta Directiva sotmetrà a l'aprovació de l'Assemblea els assumptes que, al seu criteri, meresquen aquesta atenció quant a la seua específica transcendència col·legial.  
  
Secció segona  
La Junta Directiva  
  
Article 14  
El Ple de la Junta Directiva estarà constituït per:  
a) El president.  
b) Dos vicepresidents, amb ordinals 1r i 2n.  
c) El secretari general.  
d) El vicesecretari.   
e) El tresorer comptador.  
f) Un representant per cada secció col·legial.  
  
Article 15  
La Comissió Permanent estarà integrada per:  
a) El president.  
b) Els dos vicepresidents.  
c) El secretari general.  
d) El vicesecretari.  
e) El tresorer comptador.  
Haurà de ser convocat a la comissió permanent qualsevol altre membre del Ple de la Junta Directiva quan hagen de tractar-se assumptes de la seua competència. En tals casos, dit representant tindrà veu i vot, únicament i exclusivament, en la discussió i adopció d'acords respecte dels temes pel motiu de la qual haja estat convocat.  
  
Article 16  
Una còpia de l'acta de les reunions de la Junta Directiva haurà de ser lliurada a tots els membres del Ple d'aquesta, tant les corresponents a les sessions del Ple com les de la Comissió Permanent.  
  
Qualsevol membre de la Junta Directiva podrà sol·licitar la inclusió de determinats assumptes en l'orde del dia dels plens o permanents; la qual cosa es durà a efecte mitjançant comunicació escrita o verbal davant de la Secretaria General del Col·legi, abans que siga cursada la convocatòria, i fer constar el tema, antecedents i documentació que estime ha d'aportar-se i proposta de resolució.  
Podran debatre's en la Junta Directiva, sense ser objecte d'acords, aquells temes que, encara que no hagueren estat prèviament inclosos en l'orde del dia, per les seues característiques peculiars siguen considerats d'urgència per la majoria absoluta dels membres de la Junta.  
  
Article 17  
Són competències del Ple de la Junta Directiva:  
1. La convocatòria d'eleccions per a cobrir càrrecs de la Junta Directiva i juntes comarcals.  
 A les corresponents a càrrecs de la Junta Directiva:  
a) La proclamació de candidats.  
b) La designació del president de la Mesa Electoral i dels membres de la Junta Electoral.  
c) La ratificació de les decisions de la Junta Electoral, en els casos previstos en el paràgraf 2n, de l'article 29.  
d) La proclamació de candidats electes, si fa al cas.  
En les corresponents a les juntes comarcals:  
a) La proclamació de candidats.  
b) La designació de la Mesa Electoral.  
c) La resolució d'impugnacions, llevat d'aquelles que es referisquen a errors materials en la confecció dels censos electorals.  
d) La proclamació de candidats electes.  
2. La designació de membres de la Junta Directiva, quan els seus càrrecs queden vacants i mentre no es cobrisquen en forma reglamentària.  
3. La convocatòria de l'Assemblea General i la confecció del corresponent orde del dia.  
4. La creació o supressió de seccions col·legials.  
5. El nomenament dels membres de la Comissió Deontològica.   
6. Exercir la potestat sancionadora.  
7. L'obertura d'expedient disciplinari i la designació de l'instructor.  
8. Autoritzar la cancel·lació de sancions.  
9. Atorgar distincions i premis.   
10. Referendar el nomenament de col·legiat provincial d'honor.  
11. La concessió de la medalla al mèrit col·legial.  
12. Proposar a l'Assemblea General la creació de nous premis i distincions.  
13. La confecció i proposta a l'Assemblea General del projecte de pressupostos d'ingressos i despeses.  
14. La proposta a l'Assemblea General de suplements de crèdits.  
  
15. L'aprovació i proposta a l'Assemblea General del projecte del compte general de tresoreria i la liquidació pressupostària.  
16. La planificació i aprovació dels recursos econòmics, d'acord amb quant disposa l'article 70 dels presents Estatuts, quan no siga competència de l'Assemblea General.  
17. La regulació de les despeses que ocasione l'exercici dels càrrecs col·legials.  
18. La interpretació de les normes dels presents Estatuts.  
19. L'aprovació de la memòria anual que, en aplicació del principi de transparència en la gestió, contindrà la informació a què es refereix l'article 11, de la Llei 2/1974, de 13 de febrer, de Col·legis Professionals.  
  
Article 18  
Són competències de la Permanent de la Junta Directiva:  
1. L'autorització per a atorgar poders generals o especials per part del president a procuradors, lletrats o mandataris.  
2. La resolució de les peticions de col·legiació.  
3. La creació, regulació i ordenació dels serveis adequats per al cobrament de percepcions, remuneracions i honoraris professionals, per si mateix o per l'entitat que el Col·legi delegue, i establir les condicions operatives i la participació econòmica de la corporació col·legial per a tals serveis.  
4. Designació de col·legiats honorífics.  
5. Resoldre divergències professionals entre col·legiats.   
6. Concedir l'ajornament en el pagament de quotes.  
7. Ordenar l'obertura d'informacions reservades.  
8. Aquells assumptes que siguen resoltes per delegació del Ple de la Junta Directiva.  
9. Totes aquelles altres competències que no estiguen expressament atribuïdes a l'Assemblea General o al Ple de la Junta Directiva.  
  
Secció tercera  
Normes complementàries electorals  
  
Article 19   
1. La convocatòria per a les eleccions dels membres components de la Junta Directiva i juntes comarcals correspondrà al Ple de la Junta Directiva, i es concediran vint dies naturals per a la presentació de candidatures. La convocatòria es farà pública al tauler d'anuncis col·legial i en el lloc web del Col·legi, i es remetrà als col·legiats en el termini de tres dies. S'hi faran constar els càrrecs que han de ser objecte d'elecció i els requisits d'elegibilitat i incompatibilitats, així com el lloc o llocs, dia i horari de la votació.  
2. Tots els càrrecs de la Junta de Govern seran elegits pels col·legiats amb dret de vot de l'Il·lustre Col·legi de Metges d'Alacant, en elecció lliure, directa i secreta.  
3. Podran prendre part en les eleccions tots aquells col·legiats que figuren incorporats el dia anterior a la convocatòria de les eleccions.   
  
Cap col·legiat no podrà presentar la seua candidatura a més d'un càrrec. En el cas que pretenga concórrer a les eleccions qui exercisca càrrec en la Junta Directiva, el mandat de la qual no concloga, serà requisit imprescindible per a ser nomenat candidat la renúncia al dit càrrec, la qual cosa haurà de fer prèviament al moment en què la Junta aprove la convocatòria d'eleccions, en què s'inclourà el càrrec vacant per renúncia. La renúncia s'entendrà condicionada a l'efectiva convocatòria d'eleccions. El càrrec a què es renuncia quedarà vacant fins a la presa de possessió del candidat que resulte elegit, i el Ple podrà, en cas necessari, designar d'entre els seus membres la persona que provisionalment assumisca les seues funcions.  
L'anterior no serà aplicable als qui exercisquen càrrecs que, per concloure el mandat, isquen a elecció, i en aquest cas s'entendrà prorrogat el càrrec fins a la presa de possessió de qui resulte elegit per a aquest.  
  
4. Tot el territori, a què s'estenga la jurisdicció del Col·legi, formarà un sol districte electoral, i llevat que en la convocatòria es disposara el contrari, la Mesa Electoral es constituirà a la seu del Col·legi de Metges, en la data i hora que s'assenyale. El Ple podrà autoritzar, en la convocatòria d'eleccions, la constitució de meses electorals en les demarcacions de les juntes comarcals i en aquells hospitals en què estiguera justificat en raó del nombre de col·legiats adscrits.  
  
5. El cens electoral de col·legiats, amb dret de vot, es confeccionarà al terme de l'últim dia de termini de presentació de candidatures, i quedarà exposat des del dia següent al tauler d'anuncis dels locals del Col·legi i en el lloc web col·legial fins al terme del procés electoral.  
  
Els col·legiats que tinguen un interés directe i personal podran formular reclamacions contra el cens, en un termini de deu dies naturals, comptadors a partir de l'endemà de la seua publicació.  
Correspon al secretari general del Col·legi la resolució d'aquelles impugnacions que es refereixen a l'esmena d'errors materials en la confecció del cens. En qualsevol altre cas resoldrà la Junta Electoral.  
  
  
Article 20   
1. La duració dels càrrecs directius de la Junta Directiva del Col·legi serà de quatre anys i podran ser elegits per dos mandats consecutius, com a màxim, per al mateix càrrec.  
2. Els candidats electes prendran possessió dels seus càrrecs en el termini màxim de trenta dies naturals, comptadors des de la data de les eleccions sense que puga verificar-se, en cap cas, després de l'endemà de l'expiració del mandat dels càrrecs que han cessat.  
3. La renovació dels càrrecs de la Junta Directiva es verificarà d'una sola vegada cada quatre anys, i es convocarà el període electoral de manera que aquest tinga lloc durant el primer trimestre de l'any a què corresponga la renovació. Els càrrecs de les juntes comarcals es renovaran en la seua totalitat conjuntament amb les eleccions a Junta Directiva.  
4. En el cas que qualsevol càrrec de la Junta Directiva, llevat de la presidència i secretaria general de la corporació, quedara vacant abans de l'expiració del període normal de mandat, el Ple de la Junta Directiva farà ús de la seua facultat de designació de substitut, el qual exercirà el càrrec per la resta del mandat. En els casos de vacant de la presidència o secretaria general, assumiran les seues funcions el vicepresident 1r i el vicesecretari, respectivament.  
5. No obstant això, en els supòsits de vacants, el Ple podrà convocar eleccions parcials si ho estima convenient, i en tot cas quan estiguen vacants almenys la meitat dels càrrecs de la Junta Directiva, i els exerciran els candidats que resulten elegits només durant el termini que reste per a concloure el mandat.  
  
Article 21  
1. Els membres de la Junta Directiva, de l'Il·lustre Col·legi Oficial de Metges d'Alacant, cessaran per les causes següents:  
a) Per renúncia de la persona interessada.  
b) Per nomenament per a càrrec de les administracions sanitàries estatal, autonòmica o local de caràcter executiu.  
c) Per ostentar càrrec de representació, o de caràcter executiu, en entitats de previsió social, o assegurances d'àmbit nacional, autonòmic o provincial (llevat del cas que l'entitat siga del mateix Col·legi), o ser designat per a un càrrec representatiu o directiu, en organitzacions sindicals del col·lectiu mèdic a nivell estatal, autonòmic o provincial.  
  
d) Per condemna penal ferma, que comporte la inhabilitació per a exercir càrrecs públics o per a exercir la professió.  
e) Per ostentar càrrec de caràcter directiu en entitats d'assegurança lliure (assistència col·lectiva).  
f) Per sanció disciplinària greu o molt greu, amb resolució ferma, imposada en l'exercici de l'actuació professional, tant en l'àmbit de les administracions públiques com a col·legial.  
g) Per pèrdua de les condicions d'elegibilitat en els termes que preveuen els Estatuts.  
h) Per decisió de l'Assemblea General, en què s'aprove una moció de censura de qualsevol càrrec unipersonal de la Junta Directiva col·legial.  
2. En el cas que els membres de la Junta Directiva, per la seua condició de components d'aquesta, foren consellers o administradors de societats participades pel Col·legi, hauran de renunciar a continuar en l'òrgan d'administració d'aquelles en cessar en la Junta Directiva del Col·legi.  
  
Article 22  
La moció de censura complirà les regles següents:  
a) No podrà ser presentada en el primer any del mandat del càrrec unipersonal.  
b) Es presentarà per almenys un terç dels membres de l'Assemblea General.  
c) L'Assemblea General estimarà o desestimarà aquesta moció de censura per majoria absoluta, consistent en la meitat més un dels assistents.  
d) Només es podrà sotmetre cada càrrec unipersonal a dos vots de censura en cada mandat.  
  
Article 23  
1. Per a ser elegible es requereix estar col·legiat en el Col·legi Oficial de Metges d'Alacant, acreditar l'exercici de la professió, llevat de les excepcions previstes en aquests Estatuts, i no estar incurs en prohibició o incapacitat legal o estatutària.  
S'entendrà per exercici professional:  
a) L'exercici privat de la professió mèdica de manera habitual en establiment o local obert, propi o alié.  
b) La prestació de serveis en qualsevol de les administracions públiques, estatal, autonòmica, local o institucional, ocupant plaça per a la qual es requerisca el títol de metge.  
c) La prestació de serveis en centre, servei o establiment sanitari de forma habitual, en virtut de relació contractual, per a la qual calga la titulació de metge.  
2. Són requisits particulars d'elegibilitat els següents:  
a) Per a ser elegit president o vicepresident caldrà acreditar, com a mínim, deu anys d'antiguitat i de col·legiació en el Col·legi de Metges d'Alacant, i en els últims tres anys de forma ininterrompuda.  
b) Per a la resta de membres de la Junta de Govern s'exigirà, almenys, 5 anys d'antiguitat i de col·legiació en el Col·legi de Metges d'Alacant (els últims tres anys de forma ininterrompuda), llevat de les vocalies de metges postgraduats i de metges d'ocupació precària, en què no s'exigirà període previ de col·legiació.  
  
Article 24  
El procés electoral es desenrotllarà sota la supervisió d'una Junta Electoral, que serà nomenada pel Ple de la Junta Directiva. Estarà formada per cinc membres, dels quals un serà el president de la comissió deontològica i un altre el lletrat del Col·legi; la resta seran designats preferentment entre els qui hagueren estat amb anterioritat membres de la Junta Directiva. No podran formar part els qui ostenten càrrec en la Junta Directiva o juntes comarcals o aspiren a ell en les eleccions de què es tracte.  
La Junta Directiva donarà traslladat a la Junta Electoral de la convocatòria d'eleccions en termini d'un dia, i a aquesta, actuant amb total independència, correspondrà vetlar per la idoneïtat dels tràmits electorals i resoldre les incidències i impugnacions, llevat d'aquells supòsits que en els presents Estatuts es reserven expressament al secretari general o al Ple de la Junta Directiva.  
  
Article 25  
1. Els qui desitgen concórrer a les eleccions com a candidats hauran de sol·licitar-ho per escrit a la Junta Directiva del Col·legi. La sol·licitud podrà fer-se en forma individual o en candidatura conjunta.  
2. L'endemà de l'expiració del termini, per a la presentació de candidatures, la Junta Directiva del Col·legi es reunirà en sessió extraordinària i proclamarà la relació dels candidats que reunisquen les condicions d'elegibilitat. Les votacions tindran lloc a partir dels vint dies naturals següents, sense que puguen celebrar-se més enllà de dos mesos després de la data de convocatòria d'eleccions.  
3. Les reclamacions contra l'aprovació de les candidatures hauran de presentar-se davant de la Junta Electoral, i en un termini no superior a cinc dies, comptadors a partir de la notificació de l'acord. I es resoldran en un termini de dos dies.  
 4. Queda prohibida tota activitat electoral que implique descrèdit o falta de respecte personal als altres candidats i en desacord amb els principis continguts en el codi deontològic, d'obligada aplicació en tot el territori nacional. El trencament d'aquesta prohibició comportarà l'exclusió com a candidat, per acord de la Junta Directiva, a proposta de la Junta Electoral, oïda la Comissió de Deontologia.  
  
  
Article 26  
Els càrrecs de president, vicepresidents 1r i 2n, secretari general, vicesecretari i tresorer, seran elegits per votació de tots els col·legiats de la província. Els representants de cada una de les seccions col·legials, per elecció de tots els col·legiats de la secció. Tals seccions hauran d'estar degudament constituïdes dos mesos abans de la convocatòria d'eleccions.  
La votació serà efectuada personalment pels col·legiats amb dret de vot, que hauran d'acreditar, davant de la Mesa Electoral, la seua identitat mitjançant DNI o carnet de col·legiat. La Mesa comprovarà la seua inclusió en el cens electoral, i el president pronunciarà en veu alta el nom i cognoms del votant, i s'admetrà el vot, que serà introduït en l'urna pel propi president.  
El Ple de la Junta Directiva podrà acordar, en la convocatòria d'eleccions, que els col·legiats puguen emetre el seu vot per correu, que serà regit per les normes següents:  
1a) Des que es convoquen les eleccions, i fins a deu dies abans de l'elecció, els col·legiats que desitgen emetre el seu vot per correu hauran de sol·licitar davant de la secretaria del Col·legi el certificat acreditatiu de la seua inclusió electoral, que especificarà els càrrecs a qui pot votar i la demarcació a què està adscrit en funció del seu domicili. La dita sol·licitud es podrà formular per compareixença personal, correu electrònic col·legial o correu certificat.  
2a) El certificat col·legial, juntament amb les paperetes de vot i sobres de votació, seran lliurats personalment al col·legiat, qui signarà el rebut, o remesa per correu certificat al domicili postal que conste a la Secretaria Col·legial per a les comunicacions amb aquest.  
3a) El col·legiat procedirà a introduir les paperetes de votació en el sobre corresponent, i inclourà aquest juntament amb el certificat col·legial i còpia del seu DNI o carnet de col·legiat, al sobre postal dirigit al Col·legi de Metges - Mesa Electoral, que haurà de remetre per correu certificat.  
4a) Els sobres rebuts seran custodiats pel secretari general del Col·legi fins al moment de l'escrutini, en què els lliurarà al president de la mesa electoral constituïda a la seu col·legial, i computaran aquests prèvia comprovació de la identitat del votant i compliment dels requisits anteriors, així com que el col·legiat no ha votat personalment. Una vegada verificat, el president de la Mesa introduirà les paperetes en l'urna corresponent.  
5a) No s'hi admetran els vots per correu que tinguen entrada al Col·legi després de tancar-se la votació. Les cartes rebudes amb posterioritat hauran de ser refusades, i s'ordenarà la seua devolució per a preservar la intenció de vot.  
6a) El vot personal anul·larà, en tot cas, el vot emés per correu.  
  
Article 27  
  
La Mesa Electoral estarà constituïda, en el dia i hora que es fixe en la convocatòria, per tres vocals que hauran de pertànyer a cada un dels tres terços de col·legiats per orde de col·legiació i que realitzaran la funció d'interventors, i un president designat pel Ple de la Junta Directiva entre col·legiats amb més de 15 anys en el Col·legi de Metges d'Alacant. La designació d'aquests interventors es farà per sorteig. Actuarà de secretari el membre més jove.  
Quan en la convocatòria electoral es preveja que existisquen unes quantes meses electorals, a més de la que es constituïsca a la seu col·legial, cada una d'aquestes es constituirà amb un president designat pel Ple de la Junta Directiva entre col·legiats de més de quinze anys d'antiguitat i un vocal designat per sorteig. Si les taules es constitueixen en els diferents districtes comarcals, els vocals hauran d'estar adscrits necessàriament al dit districte per raó del seu domicili professional.  
Cada candidat podrà designar a més un interventor, que serà necessàriament un col·legiat, i que tindrà dret a estar en la Mesa Electoral.  
  
A la Mesa haurà d'haver-hi urnes separades per a l'elecció dels distints càrrecs i s'haurà de proveir el que calga per a garantir la confidencialitat del vot. Constituïda la Mesa, el president indicarà el començament i, a l'hora prevista per a la seua finalització es tancaran les portes i només podran votar els col·legiats presents a la sala.  
Els col·legiats, llevat que la convocatòria preveja una altra cosa, hauran de votar en la demarcació en què tinguen el seu domicili professional principal o, si no en tingueren, a la del seu domicili personal. En el cas que es preveja el vot en les instal·lacions d'hospitals, s'entendrà que aquest és el domicili professional dels col·legiats que formen part de les respectives plantilles, quan aquesta circumstància conste als seus expedients col·legials. No obstant això, els col·legiats podran optar per exercir el vot en la seu col·legial; en aquest cas, si no es poguera comprovar que no ha exercit ja el vot en una altra mesa, s'introduirà el vot en sobre tancat nominatiu a disposició de la Mesa Electoral, i no s'introduirà en l'urna fins que es verifique el dit requisit. En les eleccions a càrrecs de les juntes comarcals, el vot s'emetrà necessàriament en la mesa constituïda en la respectiva seu comarcal. Els qui integren les meses en qualitat de president, vocals o interventors dels candidats votaran en la mesa de què formen part.  
Finalitzada la votació, es procedirà a l'escrutini dels vots obtinguts per cada candidat, i serà iniciat el recompte pels corresponents al càrrec de president. Tot seguit procediran, els corresponents a vicepresidents 1r i 2n, secretari general, vicesecretari, tresorer, i vocalies de major a menor nombre de col·legiats adscrits. Les meses electorals remetran immediatament a la Mesa Electoral de la seu col·legial, per fax o correu electrònic, l'acta siganda per president i vocal, per a la incorporació dels seus resultats a l'escrutini, i després portaran personalment a la seu col·legial les paperetes, llista de votant i acta original.  
  
El vot per correu, si fa al cas, es comptarà en últim lloc, prèvia comprovació que compleix els requisits estatutaris. El vot emés mitjançant la tramesa per correu, de més d'un sobre de votació, serà declarat nul. El president de la Mesa apartarà els sobres sense obrir i els custodiarà fins a l'acabament de la votació personal, que hauran de ser destruïts per a preservar la intenció del vot.  
Seran nuls tots aquells vots que recaiguen en persones que no siguen candidats, i els que continguen esmenes o ratllades o qualsevol anotació manuscrita; seran igualment nuls els vots en blanc en què s'hagen anotat noms de candidats. Els vots per correu que no estiguen acompanyats del certificat censal i de la fotocòpia del DNI o carnet col·legial seran igualment nuls.  
Finalitzat el recompte de vots, corresponents als càrrecs de la Junta Directiva, es procedirà a l'escrutini dels referits als càrrecs de juntes comarcals.  
A l'acabament del procediment, el president de la Mesa proclamarà els candidats que resulten electes. En cas d'empat, s'entendrà elegit el candidat que exercira el càrrec, fins al moment i, en cas de no concórrer la dita circumstància, es proclamarà el candidat de més antiguitat de col·legiació.  
No obstant això, s'abstindrà de realitzar la proclamació en el cas que s'hagueren formulat impugnacions que, de prosperar, pogueren afectar la validesa de la proclamació o el resultat de l'escrutini.  
Tot seguit s'alçarà acta del desenrotllament de la votació i del resultat de l'escrutini, signada per tots els membres de la Mesa i, si fa al cas, interventors, que es transmetrà a la Junta Directiva, i el Col·legi expedirà els corresponents nomenaments als qui hagen obtingut majoria de vots.  
Serà lliure l'accés i permanència dels col·legiats a la sala de votació durant aquesta i posterior escrutini. No obstant això, el president de la Mesa Electoral estarà facultat per a reprendre o, fins i tot, expulsar de la Sala, a aquells que no respecten l'orde o no mantiguen les formes degudes.  
  
Article 28  
Si per a un determinat càrrec de la Junta Directiva s'haguera presentat un sol candidat, serà proclamat candidat electe pel Ple de la Junta Directiva, sense necessitat de prosseguir el procediment electoral. La proclamació es realitzarà en la mateixa reunió extraordinària del Ple que haja d'aprovar les candidatures, prèvia la resolució, si fa al cas, de les impugnacions que hagen pogut formular-se.  
  
Article 29  
Les impugnacions podran ser deduïts pels col·legiats quan es referisquen exclusivament a l'eficàcia de la seua votació. Els candidats o els seus interventors podran formular-les en qualsevol cas sempre que afecten el càrrec pel qual opten.  
Les esmentades impugnacions es formularan, adjuntant els documents i justificants que els servisquen de fonament davant de la Junta Electoral, qui resoldrà les reclamacions presentades en termini d'un dia. Quan la impugnació presentada i la seua resolució comporten com a conseqüència l'obtenció del càrrec per un o altre candidat, correspondrà al Ple de la Junta Directiva ratificar la decisió i, si fa al cas, portar a efecte la proclamació de candidat electe, si prèviament no ho haguera fet la mesa electoral.  
  
CAPÍTOL SEGON  
 Dels òrgans de participació i assessorament  
  
Secció primera  
Les seccions col·legials  
  
Article 30  
De conformitat amb el que disposen els Estatuts Generals, les seccions col·legials representen i agrupen els col·legiats amb la mateixa modalitat i forma d'exercici professional, que participen d'una problemàtica comuna així com els metges jubilats i metges col·legiats sense exercici professional.  
  
Article 31  
En l'Il·lustre Col·legi Oficial de Metges de la província d'Alacant es constitueixen les seccions col·legials següents:  
SECCIONS OBLIGATÒRIES DE L'ORGANITZACIÓ MÈDICA COL·LEGIAL:  
- Medicina primària  
- Medicina hospitalària  
- Medicina privada  
- Mèdics interns residents  
- Mèdics d'administracions públiques  
- Mèdics jubilats  
- Mèdics tutors i docents  
SECCIONS DEL COL·LEGI DE METGES D'ALACANT:  
-Metges docents de les facultats de Medicina de les universitats de la província d'Alacant  
-Metges d'urgència  
-Metges amb contracte eventual públic o privat, o en formació complementària no-MIR  
L'expressada relació no té caràcter limitador i, en conseqüència, el Ple de la Junta Directiva, amb la ratificació de l'Assemblea General, podrà crear qualssevol altres que estime d'interés col·legial; així mateix podrà reestructurar o suprimir les seccions que no tinguen caràcter obligatori en els Estatuts del Consell General de Col·legis Oficials de Metges.  
  
Article 32  
Tots els col·legiats de cada secció podran constituir-se en assemblea de secció, prèvia convocatòria del representant d'aquesta, que donarà compte de la celebració i dels temes a tractar a la Junta Directiva.  
  
Les resolucions i acords de les assemblees de secció tindran el valor de propostes no vinculants a la Junta Directiva, la qual adoptarà en cada cas la decisió que estime pertinent. Les propostes o estudis seran formulades per escrit, signades pel corresponent representant de la secció.  
  
En el cas que la secció actue per delegació de l'Assemblea General, per a la gestió o promoció d'assumptes relacionats amb aquella, caldrà ajustar-se al que es deduïsca de l'acord de delegació.  
  
Article 33  
Constitueix funció primordial de les seccions col·legials, assessorar els òrgans de govern del Col·legi en tots aquells assumptes relacionats amb l'àmbit de cada una d'elles.  
El representant de la secció podrà proposar, d'entre els components d'aquesta, els col·legiats que considere que calen per a la formació de comissions d'estudi, informació i gestió, i serà de competència del president del Col·legi seu el nomenament.  
Així mateix, el representant de la secció estarà facultat per a dirigir als col·legiats d'aquesta comunicacions, estudis i recomanacions referits a la problemàtica específica de la seua secció, previ coneixement de la Junta Directiva.  
  
Article 34  
En cada secció col·legial s'integren els metges que en cada cas reunisquen els requisits que tot seguit s'expressen:  
MEDICINA PRIMÀRIA  
- Formen part d'aquesta Secció tots els metges que presten els seus serveis professionals en l'àmbit públic de l'atenció primària de salut, jerarquitzats o no, a l'àmbit rural o urbà. Inclosos els metges pediatres, estomatòlegs i metges de planificació familiar (CPF).  
  
MEDICINA HOSPITALÀRIA  
- Formen part d'aquesta Secció tots els metges que presten els seus serveis professionals en el medi hospitalari, bé siga públic o privat, amb vinculació laboral i institucional directa amb el centre.  
MEDICINA PRIVADA  
- Formen part d'aquesta Secció tots els metges que presten els seus serveis professionals en l'àmbit privat, per compte propi o per compte d'altri o com a arrendament de serveis a altres entitats o empreses. S'hi inclouen els metges empresaris, metges amb consulta privada i assistència lliure en qualsevol forma d'exercici professional, metges d'entitats d'assegurança lliure de reembossament, metges de companyies asseguradores, entitats d'assegurança lliure, mutualitats i/o entitats col·laboradores de la Seguretat Social, metges d'altres entitats o empreses i/o medicina del treball amb contracte lliure o en arrendament de serveis, metges amb activitat ambulatòria, hospitalària i mixta, metges de medicines alternatives, metges de companyies asseguradores amb contracte de treball, metges amb contractes laborals de qualsevol tipus amb terceres empreses o organismes privats o públics, metges de mútues patronals d'accidents de treball amb contracte laboral, metges de mútues de prevenció de riscos laborals i empreses amb contracte laboral, metges d'instituts mèdics, policlíniques, residències geriàtriques, balnearis, centres de reconeixements per a conductors, empreses farmacèutiques o laboratoris, metges d'empresa i/o medicina del treball i metges de mútues i entitats asseguradores, i metges de ONGs.  
  
METGES INTERNS RESIDENTS  
- Formen part d'aquesta Secció tots els metges que es troben cursant formació en les especialitats mèdiques oficials del Ministeri d'Educació i Ciència i centres amb docència reconeguda via MIR.  
  
METGES D'ADMINISTRACIONS PUBLIQUES  
- Formen part d'aquesta Secció tots els metges que presten els seus serveis professionals (tant funcionaris de carrera, interins i eventuals) per compte d'altri en entitats, institucions o administracions públiques, i que no depenguen directament del sistema públic de prestació de serveis sanitaris. Inclosos metges de salut escolar, metges de presons, metges forenses, metges dependents de diputacions, ajuntaments i serveis socials i/o adscrits al servei de salut mental, drogodependències, geriàtrics, metges de policia i cossos de seguretat, metges inspectors, metges avaluadors d'incapacitats, metges militars, metges amb càrrecs de gestió i administració pública, metges de l'Administració local, general de l'Estat i autonòmica, i metges docents no inclosos a les seccions de metges docents de les universitats de la província d'Alacant i de metges tutors i docents.  
  
  
METGES JUBILATS  
- Tots els metges declarats col·legiats honorífics, exercisquen o no la professió.  
- Metges amb reconeixement d'invalidesa permanent.  
- Metges que no exercisquen cap activitat pública ni privada, a partir de 65 anys.  
METGES TUTORS I DOCENTS  
- Formen part d'aquesta Secció tots els metges que, no pertanyent a la facultat de Medicina, exercisquen com a tutors de medicina de família i hospitalària.  
  
METGES DOCENTS DE LES FACULTATS DE MEDICINA DE LES UNIVERSITATS DE LA PROVÍNCIA D'ALACANT  
- Els metges que imparteixen ensenyaments a les facultats de Medicina de les universitats de la província d'Alacant, i exercir plaça en propietat de catedràtic o professor titular.  
 METGES D'URGÈNCIES  
- Els metges que exerceixen places d'urgència en institucions i unitats de caràcter públic o privat, tant en propietat com mitjançant nomenaments temporals, i quedaran expressament integrats els següents: metges d'urgència dels hospitals del sistema públic, metges d'urgències de la sanitat privada, metges coordinadors de centres d'urgències i emergències, i metges de les unitats del SAMU.  
  
METGES AMB CONTRACTE EVENTUAL, PÚBLIC O PRIVAT, O EN FORMACIÓ COMPLEMENTÀRIA NO MIR  
- Formen part d'aquesta Secció tots els metges que voluntàriament desitgen inscriure's a la secció sense ocupació estable, en entitat pública o privada, ni consulta privada pròpia, o els qui es troben en situació de formació no MIR. Podran també sol·licitar la seua adscripció a la secció els metges que no puguen considerar-se inclosos en altres seccions col·legials.  
El representant de la Secció representarà i coordinarà tots els col·lectius de col·legiats que s'integren en cada una de les seccions.  
  
Secció segona  
Les juntes comarcals  
  
Article 35  
Les juntes comarcals actuaran com a assessores de la Junta Directiva i exerciran les funcions d'orde executiu que aquesta els delegue i les que en aquest Estatut es regulen. En tot cas, podran elevar a la consideració de la Junta Directiva les propostes que consideren d'interés peculiar per a la seua comarca.   
  
Article 36  
Les juntes comarcals estendran el seu àmbit d'actuació i competències a la corresponent comarca i serà la seua seu la població que tinga la consideració de capçalera de comarca.   
  
Article 37  
El territori provincial queda estructurat en set demarcacions comarcals, que són les següents: Alacant (Departament 17 Alacant-Sant Joan i Departament 19 Alacant), Marina Alta, Marina Baixa, Alcoi, Alt Vinalopó, Elx (Baix Vinalopó) i Orihuela (Departament 21 Orihuela, i Departament 22 Torrevieja).   
1. Comarca d'Alacant (departaments 17 i 19):   
- Capçalera de comarca: Alacant.  
- Termes municipals que comprén:  
- Departament 17: Alacant, Aigües, Busot, el Campello, Xixona, Mutxamel, Sant Joan d'Alacant, Tibi i la Torre de les Maçanes.   
- Departament: 19: Alacant, Agost, Monforte del Cid i Sant Vicent del Raspeig.  
2. Comarca de Marina Alta (departament 13)  
- Capçalera de comarca: Dénia.  
- Termes municipals que comprén: Dénia, Absubia, Alcalalí, Beniarbeig, Benigembla, Benidoleig, Benimeli, Benissa, el Poble Nou de Benitatxell, Calp, Castell de Castells, els Poblets, Gata de Gorgos, Xaló, Xàbia, Llíber, Murla, Ondara, Orba, Parcent, Pedreguer, Pego, Rafol d'Almunia, Sagra, Sanet y Negrals, Senija, Teulada, Tormos, Vall d'Ebo, la Vall de Gallinera, la Vall de Laguar i el Verger.   
3. Comarca de la Marina Baixa (departament 16):  
- Capçalera de comarca: Benidorm.   
- Termes municipals que comprén: Benidorm, l'Alfàs del Pi, Altea, Beniardá, Benifato, Benimantell, Bolulla, Callosa d'En Sarrià, Confrides, Finestrat, Guadalest, la Nucia, Orxeta, Polop, Relleu, Sella, Tàrbena i la Vila Joiosa.  
4. Comarca d'Alcoi (departament 15):  
- Capçalera de comarca: Alcoi.  
- Termes municipals que comprén: Alcoi, Agres, Alcocer de Planes, Alcoleja, Alfafara, Almudaina, l'Alqueria d'Asnar, Balones, Banyeres de Mariola, Benasau, Beniarrés, Benifallim, Benilloba, Benillup, Benimarfull, Benimassot, Castalla, Cocentaina, Quatretondeta, Facheca, Famorca, Gaianes, Gorga, lbi, l'Orxa, Millena, Muro de Alcoy, Onil, Penàguila, Planes, Tollos i la Vall d'Alcalà   
5. Comarca de l'Alt Vinalopó (departament 18):   
- Capçalera de comarca: Elda.   
- Termes municipals que comprén: Elda, Algueña, Aspe, Beneixama, Biar, el Camp de Mirra, Canal, Hondón de los Frailes, Fondó de les Neus, la Romana, Monòver, Novelda, Petrer, el Pinós, Salinas, Sax i Villena.   
6. Comarca d'Elx (Baix Vinalopó) (departament 20):   
- Capçalera de comarca: Elx.   
- Termes municipals que comprén: Elx, Crevillent i Santa Pola.   
  
7. Comarca d'Orihuela (departament 21 i 22):   
- Capçalera de comarca: Orihuela.  
- Termes municipals que comprén:   
- Departament 21 Orihuela: Orihuela, Albatera, Algorfa, Almoradí, Benejúzar, Benferri, Bigastro, Callosa de Segura, Catral, Cox, Daya Nueva, Daya Vieja, Dolores, Granja de Rocamora, Jacarilla, Rafal, Redován i San Isidro.   
- Departament 22 Torrevieja: Orihuela, Benijófar, Formentera del Segura, Guardamar del Segura, los Montesinos, Pilar de la Horadada, Rojales, Sant Fulgencio, San Miguel de las Salinas i Torrevieja.  
  
Article 38  
Les juntes comarcals estaran constituïdes per un president, un vocal primer, que exercirà les funcions de vicepresident, i un vocal segon, que exercirà com a secretari. Els esmentats càrrecs seran eligetis pels col·legiats residents en la corresponent comarca mitjançant sufragi universal, directe i secret, i el seu mandat serà de quatre anys, amb limitació de dos mandats consecutius com a màxim per al mateix càrrec. Es presentaran separadament les candidatures a la presidència i vocalies; resultaran elegits vocal primer i segon els candidats que obtinguen, respectivament, el nombre més gran de vots i el següent.   
  
A criteri de cada junta comarcal podran designar-se delegats-assessors dels distints sectors col·legials, que assistiran a les sessions que se celebren amb veu però sense vot.   
  
Article 39  
Serà facultat del Ple de la Junta Directiva del Col·legi la proclamació de candidats a la Junta Comarcal, el nomenament dels membres de la Mesa Electoral, així com la resolució de les impugnacions que es formulen i la proclamació de candidats electes.   
Les eleccions se celebraran en la respectiva capçalera de comarca, llevat que la Junta Comarcal sol·licite a la Junta Directiva que es porten a efecte a la seu del Col·legi, i la documentació electoral serà facilitada per la secretaria del Col·legi.   
Seran aplicables a l'elecció de les juntes comarcals les normes reguladores de l'elecció de la Junta Directiva, amb les excepcions establides en la present Secció.   
  
Article 40  
Les juntes comarcals es reuniran almenys una vegada cada dos mesos. De les reunions s'alçarà l'oportuna acta, que serà signada pels membres presents en aquesta. Es portarà un llibre d'actes.   
S'entendrà vàlidament constituïda la Junta quan estiguen presents almenys dos dels seus membres. Els acords seran presos per majoria. El president o, en la seua absència, el vicepresident, tindrà vot de qualitat en els empats.   
La Junta Comarcal haurà de donar compte a la Junta Directiva de tots els acords que adopte, i remetre una còpia de l'acta.   
  
Article 41  
La Junta Directiva podrà convocar tots o alguns dels presidents de les juntes comarcals, en aquells casos que s'estime necessària o convenient la seua assistència.   
En tals casos, es remetrà als convocats l'orde del dia que estiguera aprovat per a la Junta a què vagen a assistir.   
Els presidents de les juntes comarcals podran intervindre en les sessions de la Junta Directiva, però sense dret de vot.   
  
Secció Tercera  
Règim de garanties dels càrrecs col·legials  
  
Article 42  
El compliment de les obligacions corresponents als càrrecs electius, a efectes corporatius i professionals, tindrà la consideració i caràcter de compliment de deure col·legial, atesa la naturalesa de corporació de dret públic de l'Il·lustre Col·legi Oficial de Metges d'Alacant, reconeguda per la Llei 6/1997, de Consells i Col·legis Professionals de la Comunitat Valenciana i emparada per la resta de l'ordenament jurídic.  
  
  
Article 43   
El nomenament per a un càrrec col·legial electiu faculta el seu titular per a exercir-lo lliurement durant el seu mandat i compren les facultats següents:  
a) Expressar amb tota llibertat les seues opinions en les matèries concernents a l'esfera de la representació col·legial.  
b) Proposar les accions que pertoquen per a defensa dels drets i interessos confiats a càrrec seu.  
c) Reunir-se amb la resta de membres dels òrgans de govern corporatiu, d'acord amb les normes estatutàries, per tal de deliberar, acordar i gestionar sobre temes d'activitat col·legial.  
d) Ser protegit contra qualsevol acte d'usurpació, abús o ingerència que afecte l'exercici lliure de la seua funció.  
e) Obtindre dels òrgans col·legials competents la informació, l'assessorament i la cooperació necessaris en les tasques del seu càrrec.  
f) Disposar de les facilitats necessàries per a interrompre la seua activitat professional quan les exigències de la seua representació col·legial així ho imposen.  
g) No ser objecte de sanció administrativa o persecució, com a conseqüència de l'exercici de les seues funcions col·legials.  
  
Article 44  
1. L'assistència dels càrrecs electes a les reunions reglamentàriament convocades dels òrgans de govern del Col·legi, del Consell Valencià de Col·legis de Metges o de l'organització mèdica col·legial, tindrà els efectes assenyalats, en cada cas, per les disposicions vigents.  
  
2. L'Il·lustre Col·legi Oficial de Metges d'Alacant instarà les autoritats autonòmiques competents perquè faciliten als membres de la Junta de Govern, i de qualsevol òrgan col·legial, l'assistència als actes i reunions, sense que es recarregue per això el treball en altres companys.  
  
  
  
  
  
Secció quarta  
Comissió de Deontologia  
  
Article 45  
En el si del Col·legi hi haurà una Comissió de Deontologia, composta per cinc membres designats pel Ple de la Junta Directiva d'entre els metges col·legiats, per a un període de quatre anys. La designació es farà en el segon trimestre de l'any en què es duguen a terme eleccions a la presidència del Col·legi.   
Els membres de la Comissió cessaran en qualsevol dels casos següents:  
a. Quan concórrega qualsevol de les causes previstes en l'article 21 dels presents Estatuts.  
b. Quan siguen elegits com a membres de la Junta Directiva del Col·legi.  
c. Quan hagen pertangut ininterrompudament a la Comissió durant vuit anys.  
d. Per incompliment reiterat de les seues obligacions, a proposta del menys dues terceres parts dels membres de la Comissió.  
e. Per acord del Ple.  
 La Junta Directiva procurarà mantindre la màxima reserva respecte a la identitat dels components de la Comissió.  
És funció de la Comissió de Deontologia assessorar la Junta directiva en tots aquells assumptes en què per aquesta es considere oportú el seu dictamen. No obstant això, serà preceptiu el seu informe en els supòsits següents:  
1. En totes aquelles qüestions que per afectar la deontologia mèdica hagen d'aplicar-se els principis continguts en el codi deontològic.  
  
2. Prèviament a la imposició de qualsevol tipus de sanció a un col·legiat.  
  
Article 46  
La Comissió eligirà, d'entre els seus membres, un president i un secretari. Actuarà en la primera sessió, com a president, el membre de més edat, i com a secretari, el de menys edat. S'entendran vàlidament constituïdes les sessions quan estiguen presents almenys tres dels seus membres. Els acords es prendran per majoria.   
De cada sessió, la convocatòria de les quals correspon al president, s'alçarà acta, que serà signada per aquell i pel secretari; una còpia de la qual serà remesa a la Junta Directiva del Col·legi.  
  
TÍTOL SEGON  
De la col·legiació  
  
Article 47  
La incorporació a l'Il·lustre Col·legi Oficial de Metges d'Alacant serà requisit indispensable per a l'exercici de la professió mèdica, dins dels limites de la província d'Alacant i en qualsevol de les modalitats d'exercici professional, sempre que per a aquestes estiga establida la dita obligació per llei estatal.  
  
Article 48  
1. L'accés a la condició de col·legiat podrà realitzar-se per via telemàtica a través del procediment de finestreta única, d'acord amb les lleis vigents i amb les garanties que s'establisquen per a verificar l'autenticitat de la documentació que calga.  
2. Per a ser admés al Col·legi Oficial de Metges d'Alacant s'acompanyarà a la sol·licitud del corresponent títol professional original o testimoni notarial del mateix, així com els d'especialista oficialment, expedits o reconeguts si exercirà com a metge especialista.  
3. Els qui pretenguen incorporar-se al Col·legi de Metges d'Alacant, si pertanguera amb anterioritat a un altre, hauran de presentar certificat lliurat pel col·legi d'origen, en què s'expresse si està al corrent de pagament de les quotes col·legials i no estar inhabilitat temporalment o definitivament per a l'exercici de la professió.  
4. La permanent de la Junta Directiva acordarà, en el termini màxim d'un mes, el que estime pertinent sobre la sol·licitud de col·legiació; practicarà en el dit termini les comprovacions que calguen, i podrà requerir de la persona sol·licitant els documents i aclariments complementaris.  
5. Per al cas dels metges acabats de graduar, que no hagueren rebut encara el títol de llicenciat en medicina i cirurgia, la Junta de Govern podrà concedir una col·legiació provisional, sempre que l'interessat presente un rebut de la Universitat que justifique tindre abonats els drets d'expedició del títol corresponent, el qual tindrà obligació de presentar al Col·legi per al seu registre només el tinga.  
  
6. La col·legiació de nacionals dels estats membres de la Unió Europea, que es troben prèviament establits, amb caràcter permanent, en qualsevol dels mencionats estats, es regirà per la legislació comunitària i el dret intern del país d'establiment en desplegament de la dita legislació.   
Per a la col·legiació de metges d'altres països caldrà ajustar-se al que determinen les disposicions vigents.   
7. Els metges que estigueren d'alta amb exercici principal en un altre col·legi no estaran obligats a efectuar comunicació al Col·legi Oficial de Metges d'Alacant, quan exerciren accidentalment al seu territori, ni els serà exigida habilitació col·legial ni pagament de contraprestacions econòmiques diferents de què siguen exigit habitualment als col·legiats pels serveis no coberts per la quota col·legial.   
  
Article 49  
1. La sol·licitud de col·legiació només podrà ser denegada en els casos següents:  
a) Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini assenyalat a aquest efecte, o quan el sol·licitant haja falsejat les dades i documents necessaris per a la seua col·legiació.  
b) Quan el sol·licitant haguera patit alguna condemna per sentència ferma dels tribunals, que en el moment de la sol·licitud l'inhabilite per a l'exercici professional.  
c) Quan haguera estat sancionat disciplinàriament amb l'expulsió d'aquest o un altre col·legi, mentre no obtinga la rehabilitació respectiva.  
d) Quan en formular la sol·licitud es trobara suspés de l'exercici de la professió, en virtut de correcció disciplinària imposada per un altre col·legi.   
Obtinguda la rehabilitació o desapareguts els obstacles que s'oposaren a la col·legiació, aquesta haurà de ser acceptada pel Col·legi sense dilació ni cap excusa.  
2. Si la Permanent de la Junta Directiva acorda denegar la col·legiació, ho comunicarà a l'interessat dins dels quinze dies següents a la data de l'acord, en què li expressarà els fonaments d'aquest i els recursos que és susceptible.  
3. Contra l'acord denegant la col·legiació, la persona interessada podrà formular recurs d'alçada davant del Consell Valencià de Col·legis de Metges, el qual resoldrà en el termini d'un mes. Contra la resolució desestimatòria del recurs, podrà l'interessat recórrer davant de la Jurisdicció Contenciosa Administrativa.  
  
Article 50  
Admés el sol·licitant en el Col·legi, se li expedirà la targeta d'identitat corresponent. Així mateix, s'obrirà un expedient en què es consignarà els seus antecedents i actuació professional. El col·legiat estarà obligat a facilitar, en tot moment, les dades necessàries per a mantindre actualitzades dites antecedents.  
  
Article 51   
El Col·legi Oficial de Metges d'Alacant està facultat per a verificar i exigir el compliment del deure de col·legiació o habilitació.  
  
Article 52  
1. Als fins d'aquests Estatuts, els col·legiats es classificaran en les classes següents:  
a) Amb exercici.  
b) Sense exercici.  
c) Honorífics.  
2. Seran col·legiats amb exercici aquells que havent obtingut la incorporació al Col·legi d'Alacant practiquen la medicina en qualsevol de les seues diverses modalitats.  
3. Seran col·legiats sense exercici aquells metges que, desitjant pertànyer a l'organització mèdica col·legial, no exercisquen la professió.  
4. Els metges d'altres col·legis amb exercici accidental en el territori del Col·legi Oficial de Metges d'Alacant, no tenen la condició de col·legiats i no poden participar en els òrgans de govern del Col·legi, ni exercir el dret al vot, sense perjudici que puguen utilitzar els serveis col·legials directament relacionats amb l'exercici de la professió. I quedaran subjectes a la disciplina d'aquest Col·legi en les seues actuacions professionals.  
5. Seran col·legiats honorífics els metges que hagen complit els setanta anys d'edat i els qui sense haver-los complit es troben en estat d'invalidesa o incapacitat física total, sempre que en ambdós casos porten un mínim de 25 anys de col·legiació. Per a accedir a la condició de col·legiat honorífic serà requisit indispensable trobar-se al corrent en el pagament de les quotes col·legials i obtindre acord de la permanent de la Junta de Govern. Els col·legiats honorífics estaran exempts del pagament de les quotes col·legials.  
6. Tots els col·legiats, amb exercici o sense exercici, estaran obligats a satisfer les quotes d'entrada, les ordinàries i les extraordinàries. La quota d'entrada no podrà superar els costos associats a la tramitació de la inscripció col·legial.  
Els col·legiats que es troben en situació de jubilació, sense exercici professional, i hagen complit seixanta-cinc anys d'edat, no estaran obligats a satisfer les quotes col·legials.  
  
Article 53   
1. La condició de col·legiat es perdrà:  
a) Per falta de pagament de quotes ordinàries i extraordinàries.  
b) Per condemna ferma, que comporte l'accessòria d'inhabilitació per a l'exercici de la professió.  
c) Per expulsió del Col·legi, acordada en expedient disciplinari.  
d) A petició pròpia formulada davant de la Junta de Govern.  
2. En tot cas, la perduda de condició de col·legiat, per les causes dels apartats a), b) i c), haurà de ser comunicada per escrit a l'interessat, en el moment en què produirà l'efecte.  
3. El col·legiat que no abone tres mensualitats consecutives serà requerit per a fer-les efectives, i se li concedirà a aquest efecte un termini prudencial, transcorregut el qual, i fins a un total de sis mensualitats, se li recarregarà un 20 per 100.  
Transcorreguts els sis mesos, el Col·legi suspendrà al col·legiat en l'exercici de la seua professió fins que aquest pague el seu deute, sense que tal suspensió el lliure del pagament de les quotes que es continuen meritant, i sense perjudici que el Col·legi procedisca al cobrament dels dèbits, recàrrecs i despeses originades.  
No podrà lliurar-se certificat col·legial, ni encara el de baixa, al col·legiat morós.  
Les juntes directives estan facultades per a concedir l'ajornament de pagament de quotes i dèbits, en les condicions que s'acorden en cada cas particular.  
4. Durant la situació de baixa administrativa, el col·legiat no podrà exercir cap dels drets col·legials establits en els Estatuts. Serà reposat en els mateixos des del moment que satisfaça els imports deguts i els recàrrecs estatutaris.  
5. Els col·legiats que hagueren causat baixa definitiva per morositat, estaran obligats a abonar la quota d'entrada, així com totes les quotes degudes i els corresponents recàrrecs, en el moment de sol·licitar nova col·legiació.  
  
Article 54  
El col·legiat que, incurs en suspensió i baixa administrativa, es trobara en parador ignorat, després de realitzades les gestions i diligències pertinents per la secretaria general, causarà baixa definitiva una vegada que ordenada la inserció d'anuncis en el butlletí oficial de la província i un periòdic de difusió provincial no siga localitzat en el termini d'un mes, comptador des de la publicació dels anuncis.  
  
Article 55  
1. Els col·legiats que estiguen al corrent de les seues quotes tindran els següent drets:  
a) Participar en la gestió corporativa, i per tant, exercir el dret de petició, el de sufragi actiu i passiu per a l'elecció dels membres dels òrgans de govern, mitjançant els procediments i amb els requisits dels presents Estatuts.  
b) Ser defensats pel Col·legi, a petició pròpia, quan siguen vexats o perseguits amb motiu de l'exercici professional.  
c) Ser representats i recolzats pel Col·legi i les seues assessories jurídiques, fiscals i laborals, quan necessiten presentar reclamacions fundades a les autoritats, tribunals, entitats públiques o privades i en totes les divergències que sorgisquen en ocasió de l'exercici professional, i serà a càrrec del col·legiat sol·licitant les despeses i costes jurídiques que el procediment ocasione, llevat de decisió contrària de la Junta Directiva.  
2. Tots els col·legiats tindran a més els següent drets:  
a) Actuar en l'exercici professional amb total llibertat i independència, sense més limitacions que les previstes en la Llei, les normes deontològiques o aquests Estatuts.  
b) No suportar altres càrregues corporatives que les assenyalades per les lleis, aquests Estatuts o les vàlidament acordades.  
  
Article 56  
 Els col·legiats tindran els deures següents:  
a) Complir el que disposen els Estatuts generals i particulars, així com les decisions d'aquest Col·legi i del Consell Valencià, sense perjudici del dret d'impugnació.  
b) Incorporar-se al Col·legi en les condicions establides per la legislació vigent, i en cas de realitzar actuacions en l'àmbit d'un altre Col·legi, realitzar a aquest la pertinent comunicació.  
c) Estar al corrent en el pagament de les quotes col·legials.   
d) Respectar l'ètica i la dignitat professional i les normes deontològiques; abstindre's de la realització d'actes que comporten competència deslleial o intenten restringir la lliure competència; portar amb la màxima lleialtat les relacions amb el Col·legi i amb els altres col·legiats, i comunicar a aquell qualsevol vexació o abús a un company en l'exercici professional del que tinga notícia.  
e) Prestar els seus serveis professionals amb l'adequat nivell de qualitat.  
f) Comunicar al Col·legi els càrrecs que ocupen en relació amb la seua professió i especialitats que exercisquen, amb el seu títol corresponent, a l'efecte de constància en els seus expedients personals.  
g) Comunicar al Col·legi els seus canvis de residència o domicili.  
h) Comunicar per escrit al Col·legi qualsevol anunci relacionat amb les seues activitats professionals, difós en qualsevol mitjà de comunicació, amb indicació d'aquest.  
i) Complir qualsevol requeriment que faça el Col·legi i específicament prestar suport a les comissions a què foren incorporats.  
j) Tramitar per conducte del Col·legi, que li donarà curs amb el seu preceptiu informe, tota petició o reclamació que haja de formular al Consell Valencià de Col·legis de Metges.  
k) Emetre els certificats mèdics exclusivament en els impresos que a aquest efecte puga editar amb aquesta finalitat, en paper oficial el Col·legi de Metges.  
  
Article 57  
A més de les prohibicions assenyalades en el Codi de Deontologia Mèdica, de rigorosa observança, i del que estableixen els articles anteriors, tot col·legiat s'abstindrà de:  
a) Oferir l'eficàcia garantida de procediments curatius o de mitjans personals, que no hagueren rebut la consagració d'entitats científiques o professionals mèdiques de reconegut prestigi.  
b) Tolerar o encobrir a qui, sense posseir el títol de metge, tracte d'exercir la professió.  
c) Emprar fórmules, signes o llenguatges convencionals en les seues receptes, així com utilitzar aquestes si porten impresos noms de preparats farmacèutics, títols de cases productores o qualsevol altra indicació que puga servir d'anunci.  
d) Posar-se d'acord amb qualsevol altra persona o entitat, per a aconseguir fins utilitaris que siguen il·lícits o atemptatoris a la correcció professional.  
e) Emprar reclutadors de clients.  
f) Vendre o administrar als clients, utilitzant la seua condició de metge, drogues, herbes medicinals, productes farmacèutics o especialitats pròpies.  
g) Prestar-se a que el seu nom figure com a director facultatiu o assessor de centres de curació, indústries o empreses relacionades amb la medicina, que no dirigisquen o assessoren personalment o que no s'ajusten a les lleis vigents i al Codi de Deontologia Mèdica.  
h) Acceptar remuneracions o beneficis directes o indirectes en qualsevol forma, de les cases de medicaments, utensilis de curament, balnearis, societats d'aigües minerals o medicinals, òptiques, etc., en concepte de comissió propagandística o com a proveïdor de clients o per altres motius que no siguen de treballs encomanats de conformitat amb les normes vigents.   
i) Emprar per al tractament dels seus malalts mitjans no controlats científicament i simular o fingir l'aplicació d'elements diagnòstics i terapèutics.  
j) Realitzar pràctiques dicotòmiques.  
k) Desviar els malalts de les consultes públiques de qualsevol índole cap a la consulta particular, amb fins interessats.  
l) Permetre l'ús de la seua clínica a persones que, encara posseint el títol de llicenciat o doctor en Medicina, no hagen estat donats d'alta al Col·legi de Metges.  
m) Exercir la medicina quan s'evidencien manifestament alteracions orgàniques, psíquiques o hàbits tòxics que li incapaciten per al dit exercici, previ el reconeixement mèdic pertinent.  
  
Article 58  
 Les divergències de caràcter professional que pogueren sorgir entre col·legiats seran sotmeses a la jurisdicció i ulterior resolució de la Junta Directiva.  
  
TÍTOL TERCER  
De les distincions i premis col·legials  
  
Article 59  
El títol de col·legiat d'honor provincial, amb emblema d'honor, serà atorgat pel Ple de la Junta Directiva del Col·legi, amb els requisits i procediments establits en els Estatuts Generals de la OMC.  
  
  
Article 60  
Amb absoluta independència de la distinció de col·legiat d'honor, el Ple de la Junta Directiva podrà atorgar la "medalla al mèrit col·legial" als metges col·legiats, i, excepcionalment, a persones que no foren metges, per a premiar conductes que suposen una rellevant i meritòria labor a favor de l'Il·lustre Col·legi Oficial de Metges d'Alacant.  
  
Aquesta distinció només podrà atorgar-se, com a màxim, una vegada per any, sense que siga preceptiu concedir-la anualment.  
  
Article 61  
La proposta de concessió de la "medalla al mèrit col·legial" podran realitzar-la els col·legiats o la mateixa Junta Directiva, llevat que puga suposar concessió a títol pòstum, i en aquest cas la iniciativa serà només competència de la Junta Directiva.  
Una vegada formulada la proposta, el Ple de la Junta Directiva, per majoria simple, podrà acordar l'obertura de l'expedient de concessió, de la instrucció de la qual s'ocuparà el secretari general del Col·legi.  
  
Article 62  
L'expedient de concessió de la medalla s'encapçalarà amb còpia de l'acord de la Junta Directiva manant instruir-lo, i a ell s'uniran tots els documents i testimonis que hi hagen per acreditar:  
1. Una labor meritòria i rellevant en les activitats col·legials.  
2. L'estricte compliment de tots els deures col·legials, tant els genèrics com els que s'hagueren encomanat a títol personal. Aquest aspecte quedarà acreditat per certificat del secretari general amb base en l'expedient personal que es troba en poder de la Secretaria del Col·legi, sense perjudici d'altres proves que puguen trobar-se.  
3. Exercici professional exemplar.  
4. Total absència d'amonestacions, correccions, o sancions col·legials, la qual cosa s'acreditarà mitjançant certificat de la secretaria.  
5. No exercir en la data de l'acord d'instrucció cap càrrec en la Junta Directiva del Col·legi.  
El secretari general ordenarà inserir en la publicació periòdica del Col·legi l'anunci de la instrucció de l'expedient, per tal que qualsevol col·legiat que ho desitge aporte dades o testimonis que puguen afectar la concessió de la medalla, en el termini que s'establisca a aqueix efecte.  
  
Article 63  
Conclòs l'expedient, la duració del qual des de l'acord d'instrucció no podrà ser superior a dos mesos, el secretari general els elevarà al coneixement i resolució de la Junta Directiva en ple, la qual, per majoria de dos terços dels seus components, podrà atorgar la medalla mitjançant votació secreta.  
A la concessió de la "medalla al mèrit col·legial" se li donarà la pertinent publicitat, i s'atorgarà, amb la major solemnitat, en qualsevol dels actes de relleu que organitze el Col·legi.  
  
Article 64  
La "medalla al mèrit col·legial" serà la següent:  
Escut coronat de la ciutat d'Alacant, a què substitueix el castell, i la roca que li fa de peanya, per llibre obert que representa el jurament Hipocràtic, i sobre aquest últim, bastó de nucs amb serp enroscada. Tot això suspés a cordó de seda natural blava i blanc.  
  
  
Article 65  
Tot col·legiat que haja estat membre del Ple de la Junta Directiva serà distingit amb la insígnia de plata col·legial, sempre que haja exercit el càrrec durant el mandat complet per al qual va ser elegit, i es complisquen els requisits dels números 2, 4 i 5 de l'article 62. La insígnia serà d'or quan es completen dos mandats. En casos excepcionals, podrà atorgar-se la distinció, a criteri del Ple, fins i tot faltant la condició d'haver-se completat el mandat, quan hi hagen causes justificades i rellevants que hagueren impedit esgotar la seua duració.  
  
L'Assemblea General, a proposta de la Junta Directiva, podrà establir altres distincions i premis diferents dels regulats en els articles anteriors, sense que això supose modificació estatutària. En tot cas seran aplicables els requisits dels números 2, 4 i 5 de l'article 62.  
  
  
Article 66  
En l'expedient personal de cada col·legiat es faran constar les felicitacions i distincions que reba a títol personal de l'Assemblea General, Junta Directiva o presidència del Col·legi, sempre que l'òrgan que la curse ho manifeste expressament.  
  
TÍTOL QUART  
De règim econòmic  
  
Article 67  
L'Il·lustre Col·legi Oficial de Metges de la província d'Alacant gaudirà de plena autonomia en la gestió i administració dels seus béns que, serà encomanada al Ple de la Junta Directiva i sotmesa a l'aprovació de l'Assemblea General.   
  
Article 68  
 La confecció de l'avantprojecte de pressupost d'ingressos i despeses correspon al tresorer-comptador, que el sotmetrà a l'aprovació del Ple de la Junta Directiva.   
Una vegada obtinguda aquesta, el projecte de pressupost serà presentat a l'Assemblea General per a la seua aprovació definitiva dins de l'últim trimestre de cada any.  
Durant els deu dies anteriors a la celebració de l'Assemblea General, el projecte de pressupost es posarà a disposició, a la seua col·legial, de qualsevol col·legiat que el sol·licite, perquè en prenga coneixement.   
  
Article 69  
Durant el mes de març de cada any, el tresorer-comptador sotmetrà a l'aprovació del Ple de la Junta Directiva el balanç de situació i liquidació del pressupost d'ingressos i despeses, corresponent a l'any anterior, per a la seua aprovació o rebuig.   
Obtinguda l'aprovació del Ple de la Junta Directiva se sotmetrà a la preceptiva aprovació de l'Assemblea General de col·legiats, dins del primer quadrimestre.   
Durant els deu dies anteriors a la celebració de l'Assemblea General, el balanç i liquidació del pressupost, acompanyats dels justificants d'ingressos i despeses efectuades, a la seu col·legial es posarà a disposició de qualsevol col·legiat que prèviament el sol·licite.   
  
Article 70  
Els fons de l'Il·lustre Col·legi Oficial de Metges de la província d'Alacant seran els procedents de les quotes d'entrada i quotes ordinàries i extraordinàries, la participació assignada en els certificats, segells autoritzats, impresos de caràcter oficial, la part fixada o que es fixe d'ara en avant per prestacions de serveis generals, habilitació, taxació, etc., i els llegats o donatius que se li feren per particulars o professionals i, en general, quants puguen ser arbitrats pel Ple de la Junta Directiva, amb l'anuència prèvia de l'Assemblea General.   
  
Article 71  
1. Les despeses d'aquest Il·lustre Col·legi seran només les necessàries per al sosteniment decorós dels serveis, sense que puga efectuar-se cap pagament no previst en el pressupost aprovat, llevat dels casos justificats, en els quals, i tenint en compte les disponibilitats de tresoreria, el Ple de la Junta Directiva podrà acordar l'habilitació d'un suplement de crèdit, amb l'aprovació prèvia de l'Assemblea General. En el pressupost s'habilitarà una partida per a despeses de difícil previsió.  
2. No obstant el que disposa l'apartat anterior, podrà el Ple de la Junta Directiva pdorà habilitar suplements de crèdits i sense l'aprovació prèvia de l'Assemblea General, per al pagament de:   
a) Tributs estatals, locals o autonòmics, quan l'augment de la despesa es derive de disposició legal o estatutària.  
b) Personal, quan l'augment de la despesa es derive de disposició legal o estatutària.  
c) Altres despeses no previsibles i que siguen ineludibles atendre.  
3. Les despeses que ocasione l'exercici dels càrrecs col·legials seran abonats pel Col·legi en les quanties i condicions que periòdicament regula la Comissió Permanent, que traslladarà al Ple de la Junta Directiva perquè en prenga coneixement. El mateix criteri s'observarà en els supòsits en què qualsevol col·legiat siga comissionat per òrgan del Col·legi per a la realització de la funció concreta que se li designe, i haurà, en tot cas, d'acreditar-se documentalment les despeses produïdes. Les despeses de representació del president i l'assignació del secretari general s'aprovaran en els pressupostos per l'Assemblea General.  
  
4. Pagaments. Per a efectuar els pagaments de les despeses realitzades serà indispensables la prèvia conformitat de dos dels tres càrrecs corresponents al president, secretari general i tresorer-comptador, i haurà de constar en qualsevol cas la firma del tresorer-comptador. Únicament en absència d'aquest es requerirà la firma d'un tercer membre de la Comissió Permanent, amb consentiment previ del tresorer-comptador.  
5. Comptes bancaris: l'Il·lustre Col·legi Oficial de Metges de la província d'Alacant mantindrà els comptes bancaris que estime necessaris per al millor desenvolupament de la seua activitat, i procurarà, quan siga possible, efectuar els pagaments a través d'ells, bé mitjançant transferències o xecs.  
6. En referència a l'ús de signatura dels comptes bancaris, caldrà ajustar-se al que disposa el número 4 d'aquest article.  
  
TÍTOL CINQUÉ  
 Dels certificats mèdics  
  
Article 72  
Correspon al Col·legi de Metges distribuir els impresos de certificats mèdics oficials, siga quina siga la finalitat d'aquests dins del seu territori.  
  
Article 73  
 El Col·legi de Metges d'Alacant es regirà, quant a la classe i import dels certificats, per la normativa establida en els Estatuts Generals de l'Organització Mèdica Col·legial.  
  
Article 74  
 L'expedició dels certificats mèdics és gratuïta. Els metges percebran, quan procedisca, els honoraris corresponents pels actes mèdics que efectuen per a estendre'ls.  
rticle 75  
 El Col·legi de Metges inspeccionarà l'ús del certificat mèdic oficial, sense perjudici de les atribucions sancionadores que li competeixen sobre els seus col·legiats.  
  
TÍTOL SISÉ  
De la recepta mèdica  
  
Article 76   
El Col·legi de Metges seguirà la norma legal acordada pel Consell General, de delegar en els consells autonòmics de col·legis oficials de Metges la competència per a l'edició i distribució dels impresos normalitzats de receptes, per a l'exercici privat de la professió.  
  
  
TÍTOL SETÉ  
 Dels serveis col·legials  
  
Article 77  
El Col·legi editarà periòdicament, amb caràcter ordinari, un butlletí informatiu de difusió per a la col·legiació, i quants suplements o números extraordinaris es consideren necessaris o convenients.  
També disposarà d'un espai web en Internet, sota el domini coma.es, i mitjançant la dita web es facilitaran els serveis electrònics relacionats amb la finestreta única, previstos en la Llei sobre Col·legis Professionals. Servirà igualment per a gestionar telemàticament el servei d'atenció als col·legiats i a consumidors i usuaris, i per a donar publicitat a la memòria anual.  
El butlletí i el lloc web seran els òrgans d'expressió de l'Il·lustre Col·legi Oficial de Metges de la província d'Alacant, i en la seua confecció podran col·laborar els col·legiats que ho desitgen.  
El Col·legi potenciarà i facilitarà als seus col·legiats l'ús de les noves tecnologies de comunicació, Internet, correu electrònic, i qualssevol altres que es pogueren desenrotllar en el futur, i que pogueren facilitar o millorar el compliment dels fins col·legials o l'activitat, professional o no, dels seus col·legiats.  
  
Article 78  
El Col·legi facilitarà als col·legiats els serveis d'una assessoria jurídica que els assessore i oriente en la problemàtica professional del metge, així com en la formulació de les reclamacions de tipus professional que puguen realitzar.  
  
Article 79  
Sota la direcció de la secretaria general del Col·legi s'habilitarà, en forma reglamentària, el personal necessari per a atendre les necessitats administratives del Col·legi. Tot el personal de servei estarà a disposició de la col·legiació a aquests efectes.  
Els col·legiats procuraran adequar-se als horaris i organització que fixe la junta directiva per a la utilització dels serveis administratius del Col·legi.  
  
Article 80  
El Col·legi organitzarà i promocionarà cursos, conferències, col·loquis i la resta d'activitats encaminades al millorament del nivell professional i científic dels col·legiats.  
Podrà també organitzar qualssevol altres serveis dels previstos en l'article 8.i), bé directament o a través de tercers, quan es consideren d'interés per al Col·legi, els seus col·legiats o ambdós, amb respecte en tot cas a les regles de lliure competència.  
  
Article 81  
Serà objecte d'una especial atenció i consideració -pels òrgans col·legials- el desenrotllament d'una constant i eficaç col·laboració amb les universitats i altres institucions públiques o privades.  
  
TÍTOL VUITÉ  
Del règim disciplinari  
  
Article 82  
1. Els col·legiats incorreran en responsabilitat disciplinària en els supòsits i circumstàncies establides en aquests Estatuts.  
2. El règim disciplinari establit en aquests Estatuts s'entén sense perjudici de les responsabilitats civils i penals en què els col·legiats hagen pogut incórrer.  
3. Llevat del cas de la correcció de faltes tipificades com lleus en els presents Estatuts, no podran imposar-se sancions disciplinàries sinó en virtut d'expedient instruït a aquest efecte, d'acord amb el procediment establit en el present capítol i, si no n'hi ha, a les normes del procediment sancionador arreplegades en la Llei 30/1992, de Règim Jurídic de les Administracions Públiques i del Procediment Administratiu Comú i normes que la desenrotllen.  
4. La potestat sancionadora correspon al Ple de la Junta Directiva. No obstant això, l'enjudiciament i sanció de les faltes comeses pels membres de la dita Junta Directiva serà competència del Consell Valencià de Col·legis de Metges.  
5. La resolució del procediment sancionador haurà d'emetre's dins del termini màxim de sis mesos, comptadors des de la data en què li siga notificada a l'instructor la seua designació com a tal.  
El termini de sis mesos, a petició de l'instructor i quan la complexitat del cas ho requerisca, amb audiència prèvia de l'interessat, podrà ser prorrogat pel Ple de la Junta Directiva per un termini no superior a tres mesos. La pròrroga acordada serà notificada a l'interessat.  
6. En cas d'estar pendent de dictar-se resolució administrativa o judicial o de produir-se qualsevol circumstància que, per afectar aquest, aconsellara la suspensió de l'expedient disciplinari, podrà acordar-se aquesta pel Ple de la Junta Directiva, amb audiència prèvia de l'interessat, d'ofici o a petició de l'instructor, amb interrupció del termini de caducitat a què es refereix el número anterior. La suspensió es notificarà a l'interessat i s'alçarà quan siga conegut que s'ha produït la circumstància o dictat la resolució sobre la falta que va donar lloc a aquesta.  
  
  
Article 83  
 Les faltes disciplinàries es classificaran en lleus, greus i molt greus.  
1. Són faltes lleus:  
a) La falta de diligència en el compliment de les normes estatutàries.  
b) L'incompliment de les normes establides sobre documentació col·legial o que hagen de ser tramitades pel seu conducte.  
c) La negligència a comunicar al Col·legi les circumstàncies professionals per a la seua anotació en l'expedient personal.  
d) L'incompliment de les obligacions de comunicació establides per les disposicions vigents en matèria de societats professionals.  
  
e) La desatenció respecte als requisits o peticions d'informes sol·licitats pel Col·legi.  
f) No correspondre a la sol·licitud de certificat o informació en els termes ètics, quan això no supose un perill per al malalt.  
g) La infracció negligent de les normes deontològiques.  
2. Són faltes greus:  
a) L'incompliment greu de les normes estatutàries o dels acords de la Junta Directiva o Assemblea General, llevat que constituesquen falta de més entitat.  
b) La infracció de les prohibicions contingudes en l'article 57, llevat que constituïsca falta de més entitat.  
c) Indicar una competència o títol que no es posseïsca.  
d) La indisciplina deliberadament rebel davant dels òrgans de govern col·legials i, en general, la falta greu del respecte degut a aquells.  
  
e) Els actes i omissions que atempten a la moral, decòrum, dignitat, prestigi i honorabilitat de la professió, o siguen contraris al respecte degut als col·legiats.  
f) La infracció greu del secret professional, per culpa o negligència, amb perjudici per a tercer.  
g) L'incompliment de les normes sobre restricció d'estupefaents i l'exploració de toxicomania.  
h) L'emissió d'informes o expedició de certificats amb falta a la veritat.  
i) Els actes i omissions deliberats que infringisquen les normes deontològiques, sempre que no constituïsquen falta molt greu.  
j) La realització, empara, promoció o tolerància de qualsevol de les pràctiques, conductes o actes continguts en els apartats anteriors, per part de les societats professionals.  
k) La reiteració de les faltes durant l'any següent a la seua correcció.  
3. Són faltes molt greus:  
a) Qualsevol conducta constitutiva de delicte dolós en matèria professional.  
b) La violació dolosa del secret professional.  
c) L'atemptat contra la dignitat de les persones, en ocasió de l'exercici professional.  
d) La desatenció maliciosa o intencionada dels malalts.  
e) La realització, empara, promoció o tolerància de qualsevol de les pràctiques, conductes o actes continguts en els apartats anteriors per part de les societats professionals.  
f) La reiteració de les faltes greus durant l'any següent a la seua correcció.  
Serà oïda la Comissió Deontològica en tot cas, abans d'imposar-se qualsevol sanció.  
  
Article 84  
1. Per raó de les faltes, a què es refereix l'article precedent, poden imposar-se les sancions següents:  
a) Amonestació privada.  
b) Advertència per ofici.  
c) Suspensió temporal de l'exercici professional.  
d) Suspensió temporal d'activitat de la societat professional.  
e) Expulsió del Col·legi.  
f) Baixa definitiva de la societat professional.  
2. Les faltes lleus seran corregides amb la sanció d'amonestació privada o advertència per ofici, que seran imposades per acord de la Junta Directiva, amb audiència prèvia de l'interessat. Contra l'acord sancionador cabrà el recurs d'alçada de l'article 87.14.  
3. La comesa de falta qualificada de greu se sancionarà amb la suspensió de l'exercici professional o, si fa al cas, d'activitat de la societat professional per temps inferior a un any.  
4. La comesa de falta qualificada com a molt greu se sancionarà amb suspensió de l'exercici professional o, si fa al cas, d'activitat de la societat professional per temps igual o superior a un any i inferior a dos.  
5. La sanció d'expulsió del Col·legi o, si fa al cas, baixa definitiva de la societat professional, només podrà imposar-se per la reiteració de faltes molt greus, i l'acord que determine la seua imposició haurà de ser adoptat pel Ple de la Junta Directiva, amb l'assistència de les dues terceres parts dels membres corresponents d'aquest i la conformitat de la meitat dels qui la integren.  
6. Per a la imposició de sancions haurà de graduar-se la responsabilitat de l'inculpat en relació a la naturalesa de la infracció comesa, transcendència d'aquesta i la resta de circumstàncies modificatives de la responsabilitat. Es tindrà en compte l'anterior a l'efecte d'imposar la sanció adequada en els casos en què se n'estableix més d'una per a un tipus concret de falta.  
  
Article 85  
1. La responsabilitat disciplinària serà extingida:  
a) Per mort de l'inculpat.  
b) Per compliment de la sanció.  
c) Per prescripció de les faltes.  
d) Per prescripció de les sancions.  
2. Les anotacions de sancions seran cancel·lades definitivament sempre que, una vegada complida la sanció, els col·legiats observen bona conducta després de transcorreguts: 3 mesos; per a les lleus; 2 anys, per a les greus, i 5 anys, per a les molt greus.  
3. Les faltes prescriuen una vegada transcorreguts un any des de la seua comesa, sense haver-se decretat la incoació de l'oportú expedient; llevat de les que constituïsquen delicte, que tindran el mateix termini de prescripció que aquest si fóra major de l'any.  
  
Article 86  
 Les faltes lleus seran corregides pel president del Col·legi, per acord de la Junta Directiva.  
La sanció de la resta de faltes serà competència de la Junta Directiva, amb la instrucció prèvia d'un expedient disciplinari i conforme al procediment que es regula en l'article següent.  
En el cas de presumptes faltes comeses per col·legiats d'altres províncies, l'expedient es tramitarà i resoldrà en el Col·legi on s'han comés aquestes, i ho comunicarà al de la seua procedència a través del Consell General.   
Les funcions disciplinàries respecte als membres de la junta directiva correspondran al Consell Valencià de Col·legis de Metges.  
  
Article 87  
 1. El procediment s'iniciarà d'ofici o a instància de part, sempre mitjançant un acord del Ple de la Junta Directiva, bé per iniciativa pròpia o per denúncia.  
2. La Junta Directiva del Col·legi, en tindre coneixement d'una suposada infracció, podrà decidir la instrucció d'una informació reservada abans d'acordar la incoació d'expedient o, si fa al cas, l'arxiu de les actuacions, bé sense imposició de sanció per sobreseïment, o bé amb la d'alguna de les previstes per a corregir faltes lleus.  
  
3. Decidit el procediment, l'òrgan que va acordar la seua iniciació podrà adoptar les mesures provisionals que crega adients per a assegurar l'eficàcia de la resolució que poguera recaure; si hi ha elements de judici suficients per a això. No es podran prendre mesures provisionals que puguen causar perjudicis irreparables als interessats, o bé que impliquen la violació de drets emparats per les lleis.  
  
4. La Junta Directiva, en acordar la incoació de l'expedient, designarà com a instructor un dels seus membres o un altre col·legiat. El designat haurà de tindre més antiguitat en l'exercici professional que l'expedientat o, si no n'hi ha, almenys deu anys de col·legiació. Exercirà obligatòriament la seua funció, a menys que tinguera motius d'abstenció o que la recusació promoguda per l'expedientat fóra acceptada per la Junta. Aquesta podrà també designar secretari o autoritzar l'instructor per a nomenar-lo entre els col·legiats.  
5. Només es consideraran causes d'abstenció o recusació, el parentiu de consanguinitat dins del quart grau o d'afinitat dins del segon, l'amistat íntima o enemistat manifesta o tindre interés personal en l'assumpte.  
6. Als efectes de l'exercici del dret de recusació, els nomenaments d'instructor i secretari seran comunicats a l'expedientat, qui podrà fer ús de tal dret dins del termini de vuit dies del rebut de la notificació.  
  
7. L'expedientat pot nomenar un col·legiat perquè actue de defensor o home bo, la qual cosa li serà donada a conéixer, i disposarà d'un termini de deu dies hàbils, a partir del rebut de la notificació, per a comunicar a la Junta Directiva l'esmentat nomenament, i haurà d'acompanyar l'acceptació del mateix per part de l'interessat. El defensor assistirà a totes les diligències proposades per l'instructor i podrà proposar la pràctica d'altres en nom del seu defés. Així mateix, l'expedientat, podrà acudir assistit de lletrat.  
8. Competeix a l'instructor disposar l'aportació dels antecedents que estime necessaris i ordenar la pràctica de quantes proves i actuacions conduïsquen a l'esclariment dels fets o a determinar les responsabilitats susceptibles de sanció.  
9. Segons les declaracions que presten els inculpats, l'instructor les passarà en forma escrita a un plec de càrrecs, en què ressenyarà amb precisió els que contra ells apareguen, i els concedirà un termini improrrogable de vuit dies comptadors a partir de la notificació, perquè el contesten i propose la prova que estime al seu dret. Contestat el plec de càrrecs, o transcorregut el referit termini de vuit dies, l'instructor admetrà o rebutjarà les proves proposades i acordarà la pràctica de les admeses i quantes altres actuacions considere eficaces per al millor coneixement dels fets.  
10. Acabades les actuacions, l'instructor, dins del termini màxim de sis mesos a què es refereix l'article 82.5, formularà proposta de resolució que haurà de notificar per còpia literal a l'encartat, qui disposarà d'un termini de vuit dies des del rebut de la notificació per a examinar l'expedient i presentar escrit d'al·legacions.  
11. Remeses les actuacions a la Junta Directiva del Col·legi, immediatament de rebut l'escrit d'al·legacions presentat per l'expedientat, o de transcorregut el termini per a fer-ho, aquella resoldrà l'expedient en la primera sessió que celebre, i sentirà prèviament l'assessor Jurídic del Col·legi, si n'ha, i la Comissió de Deontologia, dret mèdic i visat, i notificarà la resolució a l'interessat en els seus termes literals.  
  
12. La Junta Directiva del Col·legi podrà tornar l'expedient a l'instructor per a la pràctica d'aquelles diligències que, havent estat omeses, resulten imprescindibles per a la decisió. En aquest cas, abans de remetre de nou l'expedient a la Junta Directiva, es donarà vista del que actua a l'inculpat, per tal que en el termini de vuit dies al·legue quant estime convenient.  
13. La decisió -per la qual es pose fi a l'expedient sancionador- haurà de ser motivada, i en aquesta no es podran acceptar fets ni fonaments d'aquests, diferents dels que van servir de base al plec de càrrecs i a la proposta de resolució, sense perjudici de la seua distinta valoració.  
  
14. Contra la resolució que pose fi a l'expedient podrà l'interessat, en el termini d'un mes, interposar recurs d'alçada davant de la Comissió Permanent del Consell Valencià de Col·legi de Metges, i presentar-ho al Col·legi, qui, dins dels tres dies següents, el remetrà, en unió de l'expedient instruït i del seu informe, al Consell Valencià de Col·legis de Metges.  
15. Contra la resolució dictada pel Consell Valencià de Col·legis de Metges, la persona interessada recórrer davant de la jurisdicció contenciosa administrativa.  
  
TÍTOL NOVÉ  
Del règim jurídic  
  
Article 88  
 1. Contra els acords definitius de l'Assemblea General, de la Junta Directiva i de la Junta Electoral, i els actes de tràmit que determinen la impossibilitat de continuar un procediment o produïsquen indefensió, podrà interposar-se recurs d'alçada davant del Consell Valencià de Col·legis Oficials de Metges, en el termini d'un mes, comptador a partir de l'endemà a aquell en què haja estat notificat  
2. El recurs serà presentat davant de l'òrgan que va dictar l'acord, el qual haurà d'elevar-se, amb els seus antecedents i informe que procedisca, al Consell Valencià de Col·legis de Metges, dins dels deu dies següents a la data de presentació.  
  
Article 89  
 Quan aquests actes estiguen subjectes al dret administratiu, una vegada esgotats els recursos corporatius, seran directament recurribles davant de la Jurisdicció Contenciosa Administrativa.  
  
Article 90  
Els actes dictats pels òrgans col·legials es presumeixen vàlids i produiran efectes des de la seua adopció, llevat que en aquests es dispose una altra cosa o la seua eficàcia haja de quedar demorada a la seua notificació o publicació. La interposició del recurs no suspendrà l'execució de l'acte impugnat, llevat de quan es recórrega una sanció disciplinària o així ho acorde el Consell Valencià, sí és que així ho preveuen els seus Estatuts, en el cas que la dita execució poguera causar perjudicis d'impossible o difícil reparació.  
  
Article 91  
 1. Els actes i resolucions limitadors de drets dels col·legiats seran notificats als interessats en el domicili que d'aquests conste en els arxius del Col·legi. La notificació es practicarà per qualsevol mitjà que permeta acreditar la seua recepció inclòs, sense ànim exhaustiu, el correu certificat, la comunicació a través dels serveis administratius del Col·legi o el correu electrònic. Quan no conste la recepció per la persona interessat, es publicaren els actes i resolucions al tauler d'anuncis del Col·legi i en la web col·legial.  
2. Si l'òrgan competent apreciara que la notificació, per mitjà de la publicació en el tauler d'anuncis, lesiona drets o interessos legítims, es limitarà a publicar una succinta indicació del contingut de l'acte i del lloc, on els interessats podran comparéixer, en el termini que s'establisca, per al coneixement de l'acte.  
El que s'ha disposat en els anteriors apartats és d'aplicació a les notificacions que es practiquen en la instrucció dels expedients disciplinaris.  
TÍTOL DESÉ  
Registre de societats professionals  
  
Article 92   
1. Es constitueix, a la seu del Col·legi de Metges d'Alacant, el registre de societats professionals, previst en la Llei 2/2007, de 15 de març.  
  
2. Les societats professionals, constituïdes d'acord amb la Llei 2/2007, de 15 de març, s'inscriuran en el registre de societats professionals del Col·legi en els termes que preveu la dita norma. Serà títol sufucient per a la inscripció la comunicació remesa pel Registre Mercantil a aquests efectes.   
3. Les societats professionals, constituïdes amb anterioritat a l'entrada en vigor de la Llei 2/2007, de 15 de març, que queden sotmeses a l'àmbit d'aplicació de la mateixa, hauran de sol·licitar la seua inscripció en el registre de societats professionals del Col·legi en el termini d'un any, comptador des de la constitució del registre. En cas d'incompliment, el Col·legi de Metges podrà practicar d'ofici la inscripció, sense perjudici de les responsabilitats disciplinàries a què haguera lloc.   
4. En la inscripció constaran els punts següents:  
a. Denominació o raó social i domicili.  
b. Data i ressenya identificativa de l'escriptura pública de constitució i notari autoritzant-la; i duració si s'haguera constituït per un temps determinat.  
c. Activitat o activitats professionals que constitueixen l'objecte social.  
d. Identificació dels socis professionals i no professionals i, en relació amb els primers, nombre de col·legiat i col·legi professional de pertinença.  
e. Identificació dels administradors i representants, expressant la condició de soci professional o no de cada u.  
5. El Col·legi de Metges remetrà al Ministeri de Justícia i a la Comunitat Autònoma Valenciana les inscripcions practicades, en els termes previstos per la Llei.  
  
Article 93  
1. Les societats professionals, inscrites d'acord amb el que preveu l'article anterior, queden sotmeses al control deontològic del Col·legi de Metges d'Alacant i al règim disciplinari vigent, establit en els presents Estatuts. El Col·legi de Metges exercirà sobre elles les competències que l'ordenament jurídic li atorga sobre la professió mèdica.  
  
2. El Col·legi certificarà la condició de col·legiat dels socis professionals i la seua habilitació per a l'exercici professional, a l'efecte de l'escriptura constitutiva de la societat, i comunicarà, si fa al cas, al Registre Mercantil, qualsevol circumstància que inhabilite posteriorment als mateixos per a l'exercici de la professió.  
3. Les societats professionals estaran obligades a contribuir al sosteniment de les càrregues corporatives, mitjançant el pagament dels drets d'inscripció i les quotes que s'establisquen per l'Assemblea General.  
  
4. Les societats professionals inscrites tindran dret a ser emparades pel Col·legi, d'acord amb les seues competències, en les seues legítimes pretensions amb motiu de l'exercici de la seua activitat; i a no ser limitades en la seua activitat, llevat de causa disciplinària o incompliment de les normes deontològiques. I no podran participar en els òrgans de govern del Col·legi ni estar representades en les assemblees generals; ni tindran dret de sufragi actiu o passiu.  
5. Les societats professionals tindran el deure d'estar al corrent de les càrregues corporatives; complir amb els requeriments del Col·legi i acatar les normes deontològiques de la professió mèdica.  
  
DISPOSICIÓ TRANSITÒRIA PRIMERA  
  
Quan una secció col·legial perd la seua vigència per integració en una nova, el vocal titular de la mateixa romandrà exercint el seu mandat fins a la seua expiració.  
Aquesta norma no s'aplicarà a les vacants de seccions desaparegudes, elegides en la primera convocatòria posterior a l'aprovació d'aquests Estatuts. En aquest cas, el seu mandat s'acurtarà fins a la pròxima convocatòria biennal.  
La primera convocatòria per a les vocalies de jubilats i metges en Formació i/o Postgrau, posterior a l'aprovació d'aquests Estatuts, es farà pel termini de dos anys, per a igualar el nombre de càrrecs a elegir en cada convocatòria electoral.  
  
DISPOSICIÓ TRANSITÒRIA SEGONA  
  
Els càrrecs que isquen a elecció, per a cobrir les vacants en les Juntes comarcals després de l'aprovació dels presents Estatuts, ho seran per període inferior a 4 anys, per tal d'acomodar la següent convocatòria d'eleccions al que preveu l'art. 20.3, i cessaran alhora que els membres de la Junta Directiva, el mandat dels quals venç l'any 2014, per tal de fer possible, d'aquesta manera, que en la convocatòria de 2014 s'elegisquen d'una sola vegada tots els càrrecs de la Junta Directiva i juntes comarcals.  
  
DISPOSICIÓ TRANSITÒRIA TERCERA  
  
Els primers membres de la Comissió Deontològica, designats després de l'aprovació dels presents Estatuts, ho seran pel temps que reste fins a les següents eleccions presidencials.  
  
DISPOSICIÓ TRANSITÒRIA QUARTA  
  
Els càrrecs que isquen a elecció per a cobrir les vacants de Junta Directiva, després de l'aprovació dels presents Estatuts, ho seran per període inferior a 4 anys per a acomodar la següent convocatòria d'eleccions al que preveu l'article 20.3, I cessaran alhora que els membres de la Junta Directiva, el mandat dels quals venç l'any 2014, per fer possible, d'aquesta manera, que en la Convocatòria de 2014 es trien d'una sola vegada tots els càrrecs de la Junta Directiva i juntes comarcals  
  
DISPOSICIÓ ADDICIONAL PRIMERA  
  
S'autoritza l'Assemblea General a dictar els reglaments de règim interior per al desenrotllament dels presents Estatuts.  
  
DISPOSICIÓ ADDICIONAL SEGONA  
  
Les remissions que en aquests Estatuts es fan al codi de deontologia mèdica, s'entendran referides a allò que estiga aprovat i en vigor per l'organització mèdica col·legial i pel Consell Valencià de Col·legis de Metges.  
  
DISPOSICIÓ FINAL PRIMERA  
  
Els presents Estatuts entraran en vigor en el termini d'un mes, comptador des de la seua aprovació per l'Assemblea General, sense perjudic del que preveu l'article 11 de la Llei 6/1997, de 4 de desembre.  
  
DISPOSICIÓ FINAL SEGONA  
  
En allò no expressament assenyalat en aquests Estatuts, caldrà ajustar-se al que disposen els Estatuts del Consell Valencià de Col·legis de Metges, i, si no n'hi ha, s'aplicaran els Estatuts Generals de l'Organització Mèdica Col·legial i del Consell General de Col·legis Oficials de Metges, aprovats per Reial Decret 757/2006, de 16 de juny.   
  
DISPOSICIÓ DEROGATÒRIA  
  
Queden derogats els Estatuts particulars d'aquest Col·legi, aprovats en les sessions d'Assemblea General extraordinària del 12 gener de 1984; 15 d'octubre de 1986; 15 de gener de 1998; 26 març de 2001; 10 desembre de 2003; 15 de desembre de 2008 i 10 de juny de 2010.